3 Август 15:45\nKISHINEV. Kazinform - Пляж футболи бўйича Қозоғистон миллий терма жамоаси Молдова пойтахтида бўлиб ўтган Европа лигасида учинчи ўринни эгаллади, деб хабар беради Kazinform Қозоғистон футбол федерацияси сайтига таяниб.\nФутзал бўйича Жаҳон чемпионати: Қозоғистон терма жамоаси Литвани мағлуб этди Хитой фигурали учиш бўйича тўртта қитъа мусобақасини ўтказа олмайди Қозоғистон футзал бўйича Жаҳон чемпионатида Литва билан ўйнайди\nҚозоғистон Евролига-2021 гуруҳ босқичининг иккинчи босқичида Литва, Швеция ва Греция рақиб бўлган 2-гуруҳда ўйнади.\nБиринчи учрашувда Қозоғистон жамоаси литваликларни 4:3 ҳисобида мағлуб этди. Кейинги ўйинда Булат Аленов шогирдлари 3:5 ҳисобида Швецияга ютқазди.\nГуруҳдаги сўнгги учрашувда Қозоғистон Грецияни 5:0 ҳисобида мағлуб этди ва биринчи ўрин билан ярим финалга йўл олди. Аммо финалга чиқиш учун кечган баҳсда жамоамиз Эстонияга минимал ҳисобда: 0:1 ютқазди.\nУчинчи ўрин учун курашда қозоғистонликлар Чехия терма жамоасини 5: 1 ҳисобида мағлуб этди. Асқар Ажикенов иккита, Игорь Демешко, Роман Богданов ва Жандос Қазибеков биттадан гол уришди.\nМусобақадаги муваффақиятли ўйин туфайли жамоа элита раундига чиқди.\nСентябр ойида Қозоғистон терма жамоаси Португалияга жўнаб кетади, у ерда Европа лигасининг Промо-финали 9-12 сентябр кунлари бўлиб ўтади.\nТриатлон бўйича Осиё чемпионатида иштирок этадиган Қозоғистон терма жамоаси таркиби эълон қилинди


Инспекторга «хизмати» эвазига 400 доллар пора таклиф қилинди - zarnews.uz\nИнспекторга «хизмати» эвазига 400 доллар пора таклиф қилинди\nИИВ Ўз хавфсизлиги бошқармаси Самарқанд вилояти бўйича бўлимига вилоят ИИБ йўл ҳаракати хавфсизлиги бошқармаси йўл-патруль хизмати батальони 3-отряди ходимларига фуқаро томонидан пора таклиф қилинаётганлиги ҳолати юзасидан тезкор маълумот келиб тушган. Бу ҳақда ИИВ ахборот хизмати хабар берди.\nМаълум бўлишича, жорий йил 6 декабрь куни соат 13:00 да Нуробод тумани ҳудудидан ўтувчи халқаро аҳамиятга эга бўлган А-378 автомобиль йўлининг 35 километри бўйлаб «Нексия-2» русумли давлат рақам белгисиз автомашина қарама-қарши йўналишда ҳаракатланиб келаётган пайтда ЙПХ ходимлари томонидан тўхтатилади. Ҳайдовчига тўхтатиш сабаблари тушунтирилиб, ундан тегишли ҳужжатларни тақдим этиш сўралади. Аммо ўзини Қашқадарё вилояти Чироқчи тумани, Чувиллоқ қишлоғида яшовчи, 1993 йилда туғилган Ж.Б. деб таништирган ҳайдовчи барча зарур ҳужжатлар уйида қолиб кетганини билдиради. Шу боис маъмурий баённома расмийлаштирилиб, автомашина жарима майдончасига жойлаштирилади.\nШу куни соат 18:30 ларда Паст Дарғом туманидаги Чархин қўрғонида жойлашган вилоят ИИБ ЙҲХБ ЙПХБ 3-отряди маъмурий биносига мазкур отряд 1-сафарбар гуруҳи инспектори, катта сержант Ф.Муҳаммадиевнинг олдига ўзини ҳайдовчи Ж.Б.нинг акаси Р. деб таништирган фуқаро келади. У укасига тегишли бўлган автомашинани жарима майдончасидан чиқариб бериш ва содир қилган қоидабузарлиги ўрнига енгил турдаги қоидабузарликни маъмурий баённомага киритиб беришни сўраб, бу «хизмат» эвазига 400 АҚШ доллари миқдоридаги пора таклиф қилади. Катта сержант Ф.Муҳаммадиев фуқаро Р.га бу ҳаракати қонунга зид эканлигини қанчалик уқтирмасин, у таклифини такроран билдириб, эртага келишини айтиб чиқиб кетади.\nКатта сержант Ф.Муҳаммадиев суҳбатни уяли телефон аппаратига ёзиб олади ва вилоят ИИБ бошлиғи номига тезкор тадбир ўтказишни сўраб, билдирги билан мурожаат қилади.\nУшбу билдирги асосида 7 декабрь куни соат 14:00 ларда ўтказилган тезкор тадбир давомида 1975 йилда туғилган, Қашқадарё вилояти Чироқчи тумани, Чувиллоқ қишлоғида яшовчи Р.Ш. вилоят ИИБ ЙҲХБ ЙПХБ 3-отряд масканида катта сержант Ф.Муҳаммадиевга 1750000 сўм ва 200 АҚШ долларини пора тариқасида берган вақтида ашёвий далиллар билан ушланган.\nМазкур ҳолат юзасидан Паст Дарғом тумани прокуратураси томонидан жиноят иши қўзғатилиб, дастлабки тергов ҳаракатлари олиб борилмоқда.


РОССИЯГA МЕВA-СAБЗAВОТ МAҲСУЛОТЛAРИНИ ЭКСПОРТ ҚИЛИШ БИЛAН ШУҒУЛЛAНAДИГAН ЎЗБЕКИСТОННИНГ ЮРИДИК ВA ЖИСМОНИЙ ШAХСЛAРИ ДИҚҚAТИГA!\nРОССИЯГA МЕВA-СAБЗAВОТ МAҲСУЛОТЛAРИНИ ЭКСПОРТ ...\n2020-йилнинг 4-январ куни www.pravo.gov.ru расмий ҳуқуқий ахборот интернет-порталига Россия Федерацияси Ҳукуматининг 2019-йил 31-декабрдаги 1952-сон “Россия Федерацияси Ҳукуматининг 2004-йил 31-декабрдаги 908-сон қарорига ўзгартириш киритиш тўғрисида”ги қарори жойлаштирилди.\nЎзбекистоннинг Москва шаҳридаги элчихонаси маълумотига кўра, ҳужжатга мувофиқ 10 фоизли ставка бўйича қўшимча қиймати солиғи (ҚҚС) солинадиган мева-сабзавот маҳсулотлари рўйхатига ўзгартириш киритилди.\nХусусан, Россия ҳудудига олиб кирилганда имтиёзли ҚҚС солинадиган мева-сабзавот маҳсулотлари рўйхати кенгайтирилди.\nЎзбекистоннинг асосий ҳўл мева маҳсулотлари ҳисобланадиган тарвуз, қовун, узум, анжир, олма, нок, беҳи, ўрик, гилос, олча, шафтоли (жумладан нектарин ҳам), олхўри ва лимонга нисбатан аввал амал қилган 20 фоизли ҚҚС ўрнига 10 фоизли ставка жорий этилади.\nШунингдек, ўзгаришлар қуруқ меваларга нисбатан жорий этилмайди. Ушбу категория бўйича 20 фоизли ҚҚС сақланиб қолинди.\nРоссия қонунчилигига киритилган ушбу ўзгаришлар Ўзбекистондан Россия бозорига мева ва сабзавотлар экспорти ҳажмини ошириш учун қулай имконият яратади.\nЭслатиб ўтамиз, 2019 йилда Ўзбекистондан Россияга 160,6 млн. АҚШ доллари қийматидаги 245 минг тонна мева-сабзавотлар экспорт қилинган.\nРоссияда ҚҚС ставкасининг туширилиши билан боғлиқ ўзгаришлар 2020 йилда Ўзбекистоннинг мева-сабзавот экспорти ҳажмини янада оширишга хизмат қилади.


ЎзА - Орадан бир йил ўтди, ёшлар масаласида нималар ўзгарди?\n18.09.2018 19:35:31 Чоп этиш версияси\nОрадан бир йил ўтди, ёшлар масаласида нималар ўзгарди?\nЮртимиз истиқлолга эришгач, аҳолини ижтимоий қўллаб-қувватлаш жараёнида ёшлар, уларнинг таълим-тарбияси, порлоқ келажаги, ўй-хаёллари, орзу-истакларига алоҳида эътибор қаратила бошланди.\nЎзбекистон Республикаси Президенти Шавкат Мирзиёев 2017 йил 19 сентябрь куни Бирлашган Миллатлар Ташкилоти Бош Ассамблеясининг 72-сессиясида ёшлар масаласига ҳам эътибор қаратди.\nДавлатимиз раҳбари таҳдидлар, халқаро терроризм ва экстремизмнинг илдизи хусусида тўхталар экан, “Одамлар, биринчи навбатда, ёшларнинг онгу тафаккурини маърифат асосида шакллантириш ва тарбиялаш энг муҳим вазифадир”, деб таъкидлаган эди.\nМаълумотларга кўра, экстремистик фаолият ва зўравонлик билан боғлиқ жиноятларнинг аксарияти 30 ёшга етмаган ёшлар томонидан содир этилмоқда.\nБугунги дунё ёшлари – сон жиҳатидан бутун инсоният тарихидаги энг йирик авлоддир, чунки улар 2 миллиардни ташкил этмоқда.\nДемак, сайёрамизнинг эртанги куни, фаровонлиги фарзандларимиз қандай инсон бўлиб камолга етиши билан боғлиқ. Таълим-тарбиягина бу жараёнда соғлом фикрли, юксак салоҳиятли ва фидойи фарзандларни вояга етказишда муҳим омил бўлиб қолаверади.\nПрезидентимиз БМТ минбаридан туриб “Бизнинг асосий вазифамиз – ёшларнинг ўз салоҳиятини намоён қилиши учун зарур шароитлар яратиш, зўравонлик ғояси “вируси” тарқалишининг олдини олишдир. Бунинг учун ёш авлодни ижтимоий қўллаб-қувватлаш, унинг ҳуқуқ ва манфаатларини ҳимоя қилиш борасидаги кўп томонлама ҳамкорликни ривожлантириш лозим, деб ҳисоблаймиз” деди.\nШунинг ўзиёқ бу қатлам ҳуқуқларини ҳимоя қилиш қай даражада муҳим эканлигини кўрсатади. Уларни тўғри йўналтириш, ёт ғоялардан асраш, салоҳиятини юксалтириш эса асосий вазифалардандир.\nБу каби алоҳида эътибор ва эъзоз сабаб, янгидан-янги ташаббус, ғояларни илгари суриб, замонавий иш юритиш услубларини жорий қилишда шу қатламнинг нуқтаи назари ва саъй-ҳаракатлари алоҳида аҳамият касб этади.\nЮртимизда эса бу борада тизимли ишлар қилинмоқда. 2016 йил 14 сентябрдаги Ўзбекистон Республикасининг “Ёшларга оид давлат сиёсати тўғрисида”ги қонуни ёшларга эътибор, уларни қўллаб-қувватлаш, рағбатлантириш, имтиёз ва имкониятлар бериш йўналишидаги ишларни янги босқичга олиб чиқди. Шу асосда ёшларга замонавий таълим олиш, уй-жой билан таъминлаш, оила қуриш учун имтиёзли кредитлар ажратишда катта имкониятлар, тизимли ижтимоий кафолатлар тақдим этилмоқда.\nСўнгги йилларда ёшларнинг интеллектуал ва ижодий салоҳиятини намоён қилиш, уларнинг фуқаролик жавобгарлигини ва олиб борилаётган ислоҳотларга дахлдорлигини ошириш борасида улкан ишлар амалга оширилди.\nПрезидентимиз жорий йил 27 июнда “Yoshlar – kelajagimiz” Давлат дастури тўғрисида“ги фармонни имзолади.\n“Yoshlar – kelajagimiz“ Давлат дастури доирасида Ўзбекистон ёшлар иттифоқи ҳузурида “Yoshlar – kelajagimiz“ жамғармаси, шунингдек, унинг туман ва шаҳар филиаллари ташкил этилмоқда.\nБунда ёшларнинг бизнес ташаббуслари, стартаплари, ғоялари ва лойиҳаларини амалга ошириш учун тижорат банклари орқали йиллик 7 фоиз ставка билан имтиёзли кредит ва мол-мулкни лизингга бериш, олинадиган кредитлар бўйича кредит ҳажмининг 50 фоизидан кўп бўлмаган миқдорда кафилликлар бериш каби ишлар назарда тутилган.\nШунингдек, амалга ошириладиган тадбиркорлик лойиҳаларида улар қийматининг 50 фоизидан кўп бўлмаган миқдорда иштирок этиш, кейинчалик жамғарма улушини 5 йил давомида реализация қилиш, тегишли кўникмаларга эга банд бўлмаган ёшлар яшайдиган уй хўжаликлари учун 20 тагача парранда ва қуён боласи, 5 та майда ва 2 та йирик қорамол сотиб олиш, уларнинг қийматини келишилган муддатларда қайтарган ҳолда боқиш ва кейинчалик реализация қилишда кўмаклашиш ҳам кўзда тутилган.\nБу каби амалий ҳаракатлар замонавий билим ва кўникмаларга эга, мамлакатнинг муносиб келажаги учун жавобгарликни ўз зиммасига олишга қодир, баркамол, мақсадга интилувчан ва серғайрат ёшларни тарбиялаш, мамлакатни барқарор ва илдам ривожлантиришга хизмат қилади.\nЁшларнинг ижтимоий-иқтисодий фаоллигини ошириш, уларни тадбиркорлик фаолиятига кенг жалб қилиш, ёш тадбиркорларнинг истиқболли ғоялари ва лойиҳаларини рўёбга чиқариш, шу асосда ёшлар бандлигини таъминлашга қаратилаётган эътибор юртимизнинг жадал тараққиёти, турмушимиз фаровонлигига эришишнинг асосий йўлларидандир.


«Ҳеч қаерни ёпмаймиз, лекин тартиб-интизомни кучайтирамиз» — президент карантин чоралари ҳақида – Газета.uz\n2 апрель 2021, 12:21 Жамият\n1 апрель куни бўлиб ўтган видеоселектор йиғилишида президент Шавкат Мирзиёев Ўзбекистондаги коронавирус билан боғлиқ эпидемиологик вазият ҳақида бир қатор баёнотлар берди, деб хабар беради «Газета.уз» мухбири.\n«Жорий йил бошида жуда катта меҳнатимиз натижаси билан бор йўғи ўртача 30−40 нафар бемор аниқланаётган эди. Охирги кўрсаткичларимиз бир кунда 160−180, 200 дан ҳам ўтган кунлар бўлаяпти. Бу жуда ёмон кўрсаткич», — деди у.\n«Афсуски, бу балонинг охири кўринмаяпти. Европа давлатлари яна локдаунга киряпти. Қўшниларимизда ҳам аҳвол яхши эмас. Хавф ёнимизда юрибди. Шунинг учун огоҳ бўлишимиз керак. Олдин қандай ишлаган бўлсак, шу тартибни тиклаймиз. Иқтисодиёт нуқтаи назаридан жуда катта марралар қўйганмиз. Агар ёпилиб қолсак, бу натижаларга эришолмаймиз. Ҳеч қаерни ёпмаймиз, лекин тартиб-интизомни кучайтирамиз. Касалланганларни ҳам тез-тез даволаш чораларини кўриш керак», — деди президент.\nДавлат раҳбари аҳолини санитария-гигиена талабларига риоя қилишга чақирди.\nБош вазир Абдулла Ариповга коронавирусга қарши курашиш бўйича ҳудудий штаблар фаолиятини кучайтириш, туну кун ишлайдиган «колл-марказ"лар ва мобил бригадалар фаолиятини йўлга қўйиш бўйича топшириқ берилди. Дори-дармон ва ҳимоя воситаларининг камида 3 ойлик захирасини шакллантириш, ҳудудларда 60 та кислород станциясини ишга тушириб, реанимация ва интенсив даволаш бўлимларини кислород билан таъминлаш вазифаси қўйилди.\nБош вазир карантин талабларини бузганларга нисбатан қонун доирасида чоралар кўрилишини таъкидлади.\nШунингдек, у Ўзбекистонга 100 та кислородли кўчма станциялар етказиб берилишини айтди. Оммавий эмлаш 1 апрелда бошланди ва июнь ойи охирига қадар 4 млндан зиёд хавфли гуруҳдагилар коронавирусга қарши эмлаш режалаштирилмоқда.\nCovishield вакцинасининг 660 минг дозаси (AstraZeneca, янги номи -Vaxzevria) ва 1 млн доза хитой-ўзбек вакцнаси ZF-UZ-VAK2001 дан ташқари, май-июнь ойларида яна 2 млн Vaxzevria дозасини (COVAX доирасида) ва апрель-июнь ойларида 3,5 млн дозали ZF-UZ-VAС2001 ни қабул қилишни режалаштирмоқда.\nБош вазир шунингдек, Ўзбекистон Россияга 1 млн дозали «Спутник V» вакцинасини сотиб олиш тўғрисида битим имзолагани ва юборганини, аммо ҳозиргача жавоб олмаганлигини маълум қилди.\nAstraZeneca вакцинаси Vaxzevria номига ўзгартирилди 30 март 2021, 15:36


Кападокия — Туркиянинг эртакмонанд манзараси\nМовий осмон узра кўтарилаётган қуёш ва эртаклардагидек манзара қўйнида уйғонишингизни бир тасаввур қилинг. Атроф осмонга секинлик билан кўтарилаётган ҳаво шарлари билан тўла.\nБу манзаралар Кападокияга ташриф буюрувчиларнинг биринчи кўрадиган диққатга сазовор жойлари. Шу билан бирга, бу сиз гўзал отлар мамлакати бўлмиш Кападокияда сизни кутаётган гўзаллик ва саргузаштларнинг бошланишидир!\nТабиат ва одамлар томонидан ўйилган қизиқарли сайёрага ўхшаш Кападокия ўзининг ноёб геологик хусусиятлари ва тарихий қатламлари билан меҳмонларни лол қолдиради. Кападокия Эржиес, Ҳасандаг ва Гуллудаг каби кўплаб вулқон тоғларидан отилган лава ва куллардан ҳосил бўлган юмшоқ қатламлар, яъни миллионлаб йиллар давомида ёмғир ва шамол натижасида ҳосил бўлган минтақалардир.\nВақт ўтиши билан атрофдаги нисбатан юмшоқ вулқон кулларининг емирилиши натижасида баландлиги 45 метрлик ажойиб конуссимон тузилмалар ҳосил бўлган. У ерда уйлар, қалъалар ва ҳатто хавф-хатар вақтида яшириниш учун ер ости шаҳарлари ҳам бор.\nКиритилди: 11:03 12.01.2022. Ўқилди: 1298 марта. Фикрлар сони: 0 та.


Noble Quran - Ўзбек - Sura: 78 - IslamHouse Reader\n78 - Naba' surasi ()\n(1) 1. (Мушриклар) бир-бирларидан нима ҳақида сўрашмоқдалар?!\n(2) 2. Улуғ хабар ҳақида\n(3) 3. Улар ўзлари ихтилоф қилгувчи бўлган (улуғ хабар ҳакқда яъни, қайта тирилиш тўғрисида савол-жавоб қилмоқдалар)!\n(4) 4. Йўқ (уларнинг гумонлари беҳудадир)! Улар яқинда (бу хабарнинг ҳақ эканини) билиб олажаклар!\n(5) 5. Яна бир бор йўқ! Улар яқинда билиб олажаклар!\nИ з о ҳ. Муҳаммад алайҳис-салоту вас-салом пайғамбар қилиб юборилганларидан сўнг Макка аҳлига қайта тирилиш ҳақ эканлиги ҳақида хабар берганларида, айрим мушриклар бу хабарни инкор қилган бўлишса, айримлари унга гумон билан қарашиб, бир-бирлари билан шу ҳақда талашиб-тортиша бошладилар. Шунда юқоридаги оятлар нозил бўлиб, уларнинг бундай савол-жавоблари нодуруст экани ва эрта бир кун — Қиёмат қойим бўлгач, улар бу хабарнинг ҳақ эканлигини билиб қолишлари, аммо у Кунда уларнинг билишлари ҳам, тавба-тазарру қилишлари ҳам бефойда бўлиб қолиши таъкидланди. Энди қуйидаги оятларда Аллоҳ таолонинг қудратини намойиш этадиган, ўлган жасадни қайта тирилтиришга нисбатан беқиёс улкан ва улуғ илоҳий мўъжизалар санаб ўтилади.\n(6) 6. Биз Ерни (барча жонзотлар маскан тутиб яшашлари учун) бир тўшак,\n(7) 7. тоғларни эса (ўша Ерни тутиб тургувчи) қозиқлар қилиб қўймадикми?!\n(8) 8. Биз сизларни жуфт-жуфт қилиб яратдик.\n(9) 9. Уйқуларингизни (баданларингиз ва асабларингиз учун) ором қилдик.\nИ з о ҳ. Дарҳақиқат, уйқу Аллоҳ таолонинг энг улуғ неъматларидин биридир. Зеро, дунёдаги барча жонзот мубтало бўлган толиқиш, чарчаш деган бир дард борки, бу дарднинг уйқудан бўлак дармони йўқдир. Эҳтимол уйқусизлик дардига йўлиққан кишини бирон дори воситасида ухлатиш мумкиндир, лекин мана шу уйқуни яна бадтар чарчатадиган меҳнат эмас, балки ором-роҳат қилиш Яратгандан ўзганинг қўлидан келмас.\n(10) 10. Кечани (ўз қоронғуси билан барча нарсани яшириб турадиган) либос қилдик.\n(11) 11. Кундузни эса тирикчилик (учун белгиланган вақт) қилдик.\n(12) 12. Устларингизда етти (қават) пишиқ-мустаҳкам (осмонни) бино қилдик.\n(13) 13. Ва доимо чарақлаб тургувчи чироқни (яъни, қуёшни пайдо) қилдик.\n(14) 14. Яна Биз ўзидан ёмғирни сиқиб чиқаргувчи (булут)лардан мўл-кўл сув-ёмғир ёғдирдик.\n(15) 15. Ўша (ёмғир) ёрдамида дон ва набототни\n(16) 16. ҳамда (қалинлигидан дарахтлари) бир-бирига чирмашиб кетган боғларни ундириб чиқариш учун (мўл-кўл ёмғир ёғдирдик).\nИ з о ҳ. Юқоридаги оятларда Аллоҳ таоло Ўзининг қудратини кўрсатиб турадиган тўққиз ёрқин далилни келтиргач, энди яна аввалги мавзу — қайта тирилиш мавзусига қайтилади.\n(17) 17. Албатта (ҳақ билан ботил, яхши билан ёмон) ажратиладиган Кун (ҳисоб-китоб учун) белгиланган вақт бўлди.\n(18) 18. У Кунда Сур чалинур, бас, сизлар тўп-тўп бўлиб (маҳшаргоҳга) келурсизлар!\n(19) 19. Осмон ҳам очилиб, (фаришталар тушиб келадиган) эшикларга айланиб қолди!\n(20) 20. Тоғлар ҳам (жойларидан) жилдирилиб, (осмонда учиб юрган) саробга айланиб қолди!\n(21) 21. Албатта жаҳаннам (ўзига қулаб тушадиган кофирларга) кўз тутиб тургувчи бўлди.\n(22) 22. Туғёнга тушгувчиларнинг борар жойлари бўлган (жаҳаннам кўз тутиб тургувчи бўлди).\n(23) 23. Улар у жойда узоқ замонлар (яъни, абадул-абад) қолгувчидирлар!\n(24) 24. Улар у жойда (жаҳаннам ўтидан ором берадиган) бирон салқинни ва бирон ичимликни топмаслар!\n(25) 25. Фақат қайноқ сув ва йирингнигина (тотурлар)!\n(26) 26. (Мана шу уларнинг қилмишларига) яраша жазодир!\n(27) 27. Чунки улар (Қиёмат Кунидаги) ҳисоб-китобдан умидсиз бўлган кимсалардир.\n(28) 28. Улар бизнинг оятларимизни бутунлай ёлғон дер эдилар!\n(29) 29. Ҳолбуки, Биз барча нарсани ҳисоб-китоб қилиб, ёзиб қўйгандирмиз!\n(30) 30. Бас, (эй кофирлар, Бизнинг азобимизни) тотиб кўринглар! Энди Биз сизларга фақат азобнигина зиёда қилурмиз!\n(31) 31. Албатта тақводор зотлар учун (жаннатда) нажот манзили бордир.\n(32) 32. Яна боғлар ва узумзорлар.\n(33) 33. (Ёш ва ҳуснда) тенгдош хушқад (ҳур)лар.\n(34) 34. Ва (шароб билан) тўла майкосалар бордир.\n(35) 35. Улар у жойда бирон беҳуда ва ёлғон сўз эшитмаслар.\n(36) 36. (Бу) Парвардигорингиз томонидан (берилган) мукофот, етарли марҳаматдир.\n(37) 37. Осмонлар ва Ернинг ҳамда уларнинг ўртасидаги бор нарсаларнинг Парвардигори бўлмиш Меҳрибон Зот томонидан (берилган мукофот, етарли марҳаматдир). Улар (инсонлар) У зотдан (Аллоҳдан) қўрқиб бирон сўз айтишга қодир бўлмаслар.\n(38) 38. Руҳ (Жаброил) ва (барча) фаришталар саф тортиб турадиган Кунда улар сўзлай олмаслар, фақат У Меҳрибон зот изн берган кишигина (сўзлар) ва (фақат) рост сўзни айтур.\n(39) 39. Бу ҳаққи-рост Кундир. Бас, ким хоҳласа, ўз Парвардигори томон қайтадиган йўлни тутур.\n(40) 40. (Эй Макка кофирлари), дарҳақиқат, Биз сизларни яқин(да воқеъ бўладиган) азобдан огоҳлантирдик. У Кунда (ҳар бир) киши ўзи қилиб ўтган нарсани (яъни, барча яхши-ёмон амалларини) кўрур ва кофир кимса: «Эҳ, кошки эди (қайтадан) тупроққа айланиб кетсам(-у муҳаққақ бошимга тушадиган азобдан қутулсам)», деб қолур.


Қозоғистонда ҳожатхонадан топилган чақалоқни асраб олишди\n09:57 / 27.12.2016\nҚозоғистоннинг Ақтўбе шаҳрида онаси томонидан ташлаб кетилган қизчани асраб олишди, деб хабар беради "Рика ТВ".\nМаншук Маметова гўдаклар уйида олти ой давомида яшади. Уни Ақтўбедаги оила асраб олди. Маълумотларга кўра, оилавий жуфтлик фарзанд олиш учун бир неча йил навбатда турган. Қизчанинг янги ота-онаси матбуот билан мулоқот қилишни истамади.\nМаълумот учун, Ақтўбеда чақалоқ билан боғлиқ шов-шувли воқеа жорий йилнинг май ойида бўлиб ўтганди. Ўшанда янги туғилган гўдакни кўча ҳожатхоналаридан бирининг ичидан топишган. Мўлдоғали Ўринбосаров исмли эркак чақалоқ йиғисини эшитиб, уни махсус хизматлар келишини пойлаб ўтирмай қутқариб олган. У бунинг учун махсус ингичка симдан фойдаланди ҳамда номаълум аёл томонидан унга мўлжалланган қопга солинган чақалоқни қоп билан бирга чиқариб олди.\nПолициячилар қизчанинг ҳақиқий онасини топа олишмаган.\nАқтўбеда Қирғизистон рақамидаги автобус ўққа тутилди\nТошкентда кўчага ташлаб кетилган яна бир чақалоқ топилди\n09:47 / 03.04.2018


Франция президенти Британия бош вазири Тони Блэр билан учрашди.\nБу учрашув Франция президенти Жак-Ширакнинг бугун Буюк Британияга бошланган расмий сафари доирасида бўлиб ўтди. Мазкур сафар икки давлат ўртасида ўзаро дўстлик ва ҳамкорлик тўғрисида шартнома имзоланганига 100 тўлгани муносабати билан амалга ошмоқда.\nУчрашув чоғида Жак Ширак Ироқдаги уруш терроризмни кучайтирди, деган фикрни билдирди.\n“Шубҳа йўқки, кейинги вақтда террорчилик ҳаракатлари кучайди. Бунинг асосий сабаби — Ироқдаги вазиятдир. Шунинг учун энди дунёда террор хавфи камайди, деган таъкиднинг адолатли эканига ишончим комил эмас”, — деди Франция президенти.


Dekabr 26, 2020 - 0\nБу йил Қирғизистон четга 10 тонна 556 килограмм кумуш экспорт қилди\nЖорий йилнинг ўн ойида Қирғизистон 10 тонна 556 килограмм кумушни экспорт қилди. Бу ҳақда Миллий статистика қўмитаси хабар бермоқда. Қимматбаҳо металлнинг 220 килограммини Туркияга, қолган қисми Швейцарияга сотилди. Улар умумий қиймати 6,3 миллион долларга баҳоланди. Ўтган йилнинг январь-октябрь ойларида Қирғизистон республикаси қарийб 6,2 тонна кумушни 3,1 миллион доллардан кўпроқ пулга сотган эди. Уни юқоридаги давлатлар ва Буюк Британия сотиб олган.\nРоссия Қирғизистонга 20 миллион доллар гранд беради\nDekabr 26, 2020 Dekabr 26, 2020\nРоссия Федерацияси Қирғизистонга 20 миллион долларлик грант ажратади. Бу ҳақда Россиянинг Қирғизистондаги элчихонаси хабар бермоқда. Маълумотга кўра, маблағ бюджет камомадини қоплашга сарфланади, шунингдек пенсия, болалар нафақаси ва соғлиқни сақлашни молиялаштиришни ўз ичига олган. Энди келишув лойиҳаси қирғиз томони томонидан қабул қилиниши ва яқин келажакда имзоланиши керак.


Kutubxona - Nodar Dumbadze. Yuragimning bir parchasi (hikoya) / Kiril\nSiz shu sahifadasiz: Nodar Dumbadze. Yuragimning bir parchasi (hikoya) / Kiril\nАсар номи Юрагимнинг бир парчаси (ҳикоя)\nЮрагимнинг бир парчаси (ҳикоя)\nЖўка дарахтининг остида бошини қуйи солганча бузоқчаларининг арқонини ушлаб ялтирбош болакай ўтирибди. Ёшовсираган кўзларини лой-балчиқ қотиб қолган яланг оёқларига тикиб ўй суряпти: «Бу чол дадамнинг худди ўзи! Оппоқ сочлари... Қоп-қора қошлари... Кенг бурни... Чиройли кўзлари... Овозиям майин, ширали... Кўзимни юмиб турсам товушидан дадам деб ўйлайман!..»\nБола кўзларини юмди.\n-Мен шунинг учун сизни безовта қилдим, азизим Кишварди... Ортиқ дармоним қолмади. Умуман қўлдан чиқиб кетди бу ярамас. Ҳамма болалар бир гўр – китобга яқин йўламайди, буям шу. Кечасию кундузи мана шу бузовлари билан бирга. Учинчи числода нима қилганини биласизми? Господзедаги маҳалла қудуғига хумдай тарвузни улоқтирибди! Мана, бир ҳафтадан бери иккита хонадон сув ўрнига шарбат ичиб ўтирибмиз!..\n-Э худойим-эй! Шунақами, ўғлим?! Майли, сиқилманг, азизам Юлия. Мен уни Гурияга опкетаман, чинорнинг учига оёғидан осиб қўяман. Қўйдай ювош бўлиб қолади!\n-Нимага уни осиб қўясиз билмадим-у, лекин бир гап хаёлимга келди: онасининг жуда бахти кулган экан – бу ярамасни кўрмай ўтиб кетди. Айтгандай, отасиниям бахти кулган...\n-Нима деб ўйлайсиз, қадрдоним Юлия, уни эплай олармиканман?\n-Билмайман, ҳеч балони билмайман... Ўзингиз ўйлаб кўринг: яқинда уни тегирмонга бергандим. Энг зўр, саралаб қўйилган маккажўхорини ўғирлаб гумдон қилган. Қўлида беш фунт, елкасида ун билан қайтиб келди. Қолган нарсаларни Валико Кукулашивлининг саёқ арзандаларига бўлиб берган, менимча. «Бола чақам кўп, оч-наҳор ўтирибди», деб зорланарди бечора. Эҳ, тавба-эй!\n-Э худойим-эй! Шунақами, ўғлим?!\n-Бу ҳали ҳолваси! Аввалги куни Кукури Угулава деган бетайин ўртоғи билан ўзининг география ўқитувчиси Датико Свераванинг боғига ўғирликка тушган. Ўйлаганиям қўрқиб кетасан одам!.. Шафтоли теришган-да обориб товуққа алмаштиришган! Эҳ, тавба-эй!\n-Ҳа, бунча «шунақами», «шунақами» деб такрорлаб қолдингиз! Мени алдаяпти деб ўйлаяпсизми?\n-Нега энди, нега энди, азизам Юлия! Наҳотки, уни бу йўлдан қайтариб бўлмаса?! Наҳотки, дийдаси қотиб бўлган бўлса?!\n-Йўқ, нима деяпсиз... Уни қутқариш мумкин, албатта. Аммо бунга менинг қурбим етмайди. Бунинг учун эркак кишининг қаттиқ қўли керак. Бундан ташқари, пешанамда яна иккитаси бор – Зураб билан Вахтанг, Колигинамнинг болалари, улар сал тузук.\n-Ҳим... Нима десам экан сизга, азизам Юлия. Ота-онаси ҳаётлик пайти мени болага зиғирчаям яқинлаштирмасди. Мен унга бегонаман, тушуняпсизми, бегона!..\n-Бундай деманг, азизим Кишварди. У нима қилсаям ўғил бола, эркак билан эркакнинг тил топишиши осонроқ... Бунинг устига у наслингиз давомчиси...\n-Ҳа, албатта... Ўқишлари қанақа унинг, азизам Юлия?\n-Ҳим!.. Ўз ўқитувчисининг боғига ўғирликка тушган, «Декамерон» деган уят китоб учун бувисининг кумуш қошиқларини сотиб юборган боланинг ўқиши ҳақида нима дейиш мумкин?! Бир ўйлаб кўринг-чи, азизим Кишварди!\n-Шунақами, ўғлим?! Бўлди! Уни Гурияга опкетаман, чинорнинг учига оёғидан осиб қўяман!\n-Буни қаранг, биз унинг ташвишини чекаётибмиз, пинагиниям бузмайди-я! Кимга гапиряпсан демайди!\nБола жўка дарахтининг остида кўзларини юмиб ўтирар ва ўйларди: «Бечора Юлия бувим чарчади. Олдин овози қанақанги ёқимлийди, ҳозир шанғиллайди. Ё менга шунақа туюляптимикан? Бобом бўлса шошмасдан, ҳовлиқмай гапиряпти... Ҳа, кўриниб турибди, бувим чарчаган. Агарда мени ҳозир бобом билан жўнатиб юбормаганда эди, ҳеч қачон уни қийнамаган бўлардим. Қанийди... Қанийди...»\n-У етим, азизам Юлия... Фақат жазолаш ярамайди, меҳр ҳам керак.\n-Етимдан етимнинг фарқи бор! Керагича меҳр кўрсатдим, қани билса! Меҳрмиш-а...\n-Шунақами, ўғлим?! Мен уни Гурияга опкетаман, оёғини осмонга қилиб осиб қўяман... Қачон олиб кетишим керак, азизам Юлия?\n-Ҳозироқ! Тайёрланишига ҳеч қанча вақт кетмайди.\n-Шунақа денг... Ҳеч балоси йўқ-да, а?\n-Ўтган йили Авчаладан қандай олиб келган бўлсам шундай юрибди, азизим Кишварди... Хоҳласангиз ўзингиз шоҳона сарпо олиб берарсиз...\n-Йўл олдидан овқатланиб олсаларинг бўларди, азизим Кишварди...\n-Ҳа йўқ, ташвишланманг, азизам Юлия... Самтредиада тамадди қилиб оламиз, уёғига худо пошшо.\n-Ихтиёрингиз... Оқ йўл сизга. Хизр йўлдошингиз бўлсин!..\n-Худо қувват берсин, азизам Юлия!..\n-Айтмоқчи, мана буларни ҳам оволинг.\n-Унинг ҳар хил ҳужжатлари. Менимча, сентябрда мактабга олиб борасиз. Шунга керак бўлади. Тўртинчи синфга ўтди... Маълумотномада хато кетиб қолган: Ломжария Нодари ўрнига Ломжария Надири деб ёзишибди. Менимча, бу хатояммас, аслида, тўғри ёзишган.\n-Шунақами, ўғлим?! Мен уни Гурияга опкетаман, чинорнинг учига оёғидан илиб қўяман...\n-Қаеридан илсангиз илинг, лекин ортиқ кўзимга кўринмаса бўлгани.\n-Оёғидан иламан, оғидан...\n-Худо қувват берсин.\n-Уни шундай кўйга солайки, ҳолига маймунлар йиғласин.\n-Хўп, хайр бўлмаса, азизим Кишварди.\n-Яхши қолинг, азизам Юлия.\nБобо олдинда, невара орқада. Бобо қексаларга хос хаста товушда йўталди, иҳради. Рўпарадан келаётган йўловчини кўриб жим қолди, тезда имо-ишора билан саломлашди-да, сўнг яна йўталди, иҳради. Гоҳида у болага жим тикилиб қолади. Бу худди сўнгги зурриёдини йўқотишдан қўрққан қари отнинг нигоҳига ўхшайди.\nБола қадам ташлар ва ўйларди: «Бечора чол нимжон, касалманд... У мени дарахтга оёғимдан осиб қўймоқчи... Бу чол – менинг бобом. Дадамнинг дадаси. Бобом! Унинг ортидан эргашиб юришга мени нима мажбур қиляпти? Худди қулга ўхшаб индамай, ҳўшшайиб кетяпман. Икки марта сакрасам – тамом! Нима мени ушлаб турибди? Чарчаб, очқаб, иссиғу чанқовдан ўлгидай бўлсам ҳам қочиб кетмайман. Нега? Бу кучнинг номи нима?»\n-Нималар ҳақида ўйлаяпсан, ўғлим? – ўгирилиб тўсатдан савол берди чол.\n-Ҳеч нарса ҳақида ўлаётганим йўқ! – деди довдираб қолган бола. У ҳамма нарсани кутганди, лекин бунақа саволни эмас.\n-Йигирма саккизинчи йили туғилгандинг. Ҳозир ўттиз саккизинчи йил. Демак, ўн бирга кирибсан... Кап-катта йигит бўп қолдинг... Қандай қилиб ҳеч нарса ҳақида ўйламаслигинг мумкин? Ё ўз бобонгдан яширасанми?\n-Йўқ, нега энди, ҳеч нарса ҳақида ўйлаганим йўқ эди.\n-Ўйлайдиган вақтинг келган, ўғлим, вақтинг келган.\nБола - офтобда қорайган, сочлари ҳурпайган – чинор тагида белкуракка суяниб турибди, кўзларини лой-балчиқ қотиб қолган яланг оёқларига тикканча ўй суряпти: «Бир йилнинг ичида буткул қариб, мункайиб қолибди. Юзида ажин тўла. Овози қанақадир бўғиқ. Лекин барибир у менинг аямга – ёш, чиройли, мулойим, қоракўз, меҳрибон аямга ўхшайди. Қадам ташлашиям, овозиям... ... Кўзимни юмиб турсам товушидан аям деб ўйлайман!..»\nЛекин бола кўзларини юммади. Қўрқиб кетди.\n-Тинчимни йўқотдим, азизим Кишварди! Онасининг безовта нигоҳи ўнгимдаям, тушимдаям намоён бўляпти... Унинг овози ҳар қадамда мени таъқиб қилади... Уни олиб кетган кунингиздан бери юрагим суғуриб олингандай тентираб юраман... Болани менга қайтаринг, азизим Кишварди!..\n-Ҳим... У, азизам, сиздан олган вақтимда бола эди. Ҳозир – кап-катта йигит, ҳамма нарсани ўзи ҳал қилади. Агар сиз билан кетишни истаса мен ҳеч қандай қаршилик билдирмайман.\n-У мендан хафа... Уни мен билан қайтишга кўндира оладиган ягона одам сизсиз, азизим Кишварди...\n-Ахир унга ўхшаганидан сизда яна иккита бор-ку, қадрдоним Юлия... Ҳеч бўлмаса биттасини менга қолдиринг!\n-Наҳотки, гап сонда бўлса?! Ўнта бўлса ўрни, қирқта бўлса қилиғи бошқа. У менинг набирам, қадрдоним Кишварди!\n-Шундайку-я... Лекин мен нима қилишим керак? Ахир ўлимимдан кейин авлодимизни давом эттирадиган ягона меросхўрим у...\n-Мен унинг фамилиясини ўзгартирмайман! Майли, иккита Ломжария бўлақолсин, лекин уни менга қайтаринг.\n-Демак, болани олиб кетгани келибсиз-да, азизам Юлия?!\n-Нариги дунёга гуноҳ билан кетишимга йўл қўйманг! У ерда онасининг кўзига қандай қарайман?!\n-Э, азизам Юлия, худо билар ким олдин кетар. Агарда мен сиздан олдинроқ ўлсам, онаси билан дадасининг кўзига қандай қарайман?\n-Худо умрингизни узоқ қилсин, азизим Кишварди.\n-Далам ҳам, узумзорим ҳам, тегирмоним ҳам, қабрим ҳам, хоким ҳам мана шу боланики... Йўқ, ўлсам ҳам уни сизга бермайман!\n-Бўлмаса мен ўзимни ўлдираман. Ҳозироқ, кўзингизнинг олдида!\n-Худо хайрингизни берсин, азизам Юлия, нималар деяпсиз!.. Бувинг билан кетасанми, ўғлим?\n-Ростини айтармиди... У сиздан ийманяпти!\n— Шунақами, ўғлим?!\n-Унга онанинг меҳри керак, азизим Кишварди! Оқ ювиб, оқ тараш лозим. Сиз онасининг ўрини боса олармидингиз?..\n-Нималар деяпсиз... Мен у билан шу пайтгача, худога шукр, ёмон яшамадим... Лоақал сизни ёрдамга ҳам чақирмадим-ку...\n-Сиз ҳақсиз, сиз ҳақсиз, азизим Кишварди. Лекин барибир... Боланинг оёқларини уйқудан олдин ювиш, мактабга кузатиб қўйиш... Булар эркакларнинг иши эмас!..\n-Бизнинг мактаб азобхона эмас... Унақа нарсалар сизларнинг мактабларингда эди, болани ёввойига чиқаришганди, эслашимча, сиз ҳам уларнинг фикрига қўшилган эдингиз...\n-Нега ўшанда тилим узилиб тушмади экан, а!\n-У менинг қўлимда фариштага айланиб қолмаган, шафтоли ўғирлашниям ташлагани йўқ...\n-Ё энди ун улашмай қўйди деб ўйлаяпсизми?\n-Э, униям бошида қолсин! Ҳамма нарсам уники, менга деса хонумонимга ўт қўйиб юбормайдими – ғиринг демайман!\n-Сиз, мана, мендан сўранг! Тамаки халтамниям, ҳамёнимниям шип-шийдам қилди!\n-Майли, соғлик учун оз-моз чекиб турса ҳечқиси йўқ. Ахир ўзингиз айтдингиз-ку – у энди кап-катта йигит!\n-Яна бир ой сабр қилинг. Пилла тутганим учун мукофот пули оламан, болани кийинтираман... Бунақа жулдурвоқи аҳволда сизникига кетмайди!\n-Сиз фақат жавоб беринг. Кийим, поябзал олиб бериш – менинг ишим! Ўзимникини ечиб бўлса ҳам унга кийдираман!\n-Ҳим, сизнинг кийимларингиз унга роса лойиқ тушади!\n-Албатта, сизга ҳазил, ўйин-кулги. Менинг эса юрагим қон бўлиб кетяпти!\n-Ахир, айтдим-ку: у аллақачон кап-катта йигит бўлган. Ўзи ҳал қилсин!\n-Сиз – унинг учун авлиё даражасидасиз, нима десангиз ишонади, нимани қил десангиз қилади... Айтинг унга, азизим Кишварди!..\n-Худодан қўрқсангиз-чи, азизам Юлия. Ахир қандай қилиб ўз жигарбандимга, томирида қоним оқиб турган болага уйимдан кет деб айта оламан?!\n-Нима, мен унга бегонаманми? Ахир у менинг ҳам жигарбандим, юрагимнинг бир парчаси. Худо билади, бир йил умрим қолдими-йўқми. Ўтинаман сиздан, ажалимдан беш кун бурун ўлдирманг, болани менга бахшида қилинг!\n-Олдингизда тиз чўкаман, тиз чўкаман!..\n-Нималар қиляпсиз! Туринг ўрнингиздан! Худо хайрингизни берсин!..\n-Э қодир худойим, унга бахту саодат инъом эт!\n-Энди менинг ортиқ шодлигим ҳам, бахтим ҳам қолмади...\n-Э бор худойим...\n-Бувинг билан кет, ўғлим...\n-Болагинамдан ёдгорим, кўзларимнинг нури, юр мен билан, кемтик бағримни тўлдир, болажоним!..\n-Бувинг билан кет, ўғлим, бечора бувингни хафа қилма... Дийдорингга тўйиб олсин, кейин менинг олдимга яна қайтиб келасан... Мен унгача сени кутиб ўтираман, ғамга тўлиб ўтираман... Сен нима деб ўйлагандинг? Мана шунақа, невара бўлиш осонмас! Оғир, жуда оғир, айниқса мен билан бувингга ўхшаган дардибедаволарнинг невараси бўлиш қийин... Болтанг, белкурагинг, кетмонинг, тўқмоғинг, саватинг, сигиринг, араванг ҳеч қаёққа кетмайди, қайтишингни кутади...\nБола бобонинг сўзларини эшитиб ҳайрон қолди: болта, кетмон, белкурак, сават ҳовлининг бошқа-бошқа томонида ағанаб ётарди, сигир, арава, эчки бўлса умуман бошқа тарафда эди, лекин бобо уларга қарамай қўли билан турган жойларини аниқ кўрсатиб берарди.\nБобо сўзида давом этди:\n-Мана сумканг, дарсликларинг – гурузин тили, тарих... Яна ниманг қолди? Ҳеч нима... Шиминг, кўйлагинг, шиппагинг – эгнингда. Самтредиагача ялангоёқ кетгин, бўлмаса шиппакларинг уйгача етиб бормайди. Бўпти... Бўл энди тезроқ!\n-Ҳўш, яна нимани кутяпсан? Сен билан айтишишдан чарчадим!\n-Жўна, орқангга қайрилиб қарама! Тушундингми?!\nКишварди Ломжария оловга тикилганча хаёл сурарди. Айни дамда нохуш ўйлардан қутилишга, улардан яширинишга уринарди. Лекин ўзингдан қайга қочиб беркинасан? Ахир одам ожиз банда-ку... «Болани бериб юбормаслик керак эди... Лекин кампирнинг андуҳига дош бера олмадим... Энди бўлса ўзим худди ўшандай ҳолатга тушиб ўтирибман. Кейинги ҳафта кампирникига бораман, болани қайтариб беришини сўрайман. Бермаса, куч билан оламан... «Айтаман, жигарбандимни, юрагимнинг бир парчасини, томиримдаги қонимни тортиб олишга қандай ҳаққинг бор?! Ахир сен худо эмассан!» Лекин... у ҳам менга худди шу сўзлар билан жавоб қайтариши мумкин-ку! Ахир мен ҳам ожиз бандаман... Ахир бола менга қандай ришталар билан боғланган бўлса унга ҳам шундай яқин-ку. Эҳ, одам бўлиш қийин, жудаям қийин. Аҳволим яратганга аён, бандангга ўзинг раҳм қил худойим... Кейинги ҳафта бораман-да, кампирнинг оёқларига йиқиламан. Йўқ, бир ҳафтагача сабр қилолмайман... Эртадан кейин бораман... Йўқ, эртагаёқ! Эртага азон пайти йўлга тушаман. Э худо, тезроқ тонг ота қолсайди...»\n-Э худо! Ўзингга шукур!\n-Мен қайтдим, - пичирлади невара.\n-Қайтишингни билардим, - деди бобо.\nСўнг мис тоғорага қозончадан иссиқ сув қуйди-да, неварасининг ҳорғин оёқларини узоқ ювди. Кейин унга деб сўрига жой солди, ўзи бўлса кичкинагина уйчасига ухлагани кириб кетди.\nЧолни ярим кечаси боланинг овози безовта қилди:\n-Бобо, сиз билан ётсам майлими?\n«Бечора, ҳамма ёғи музлаб қолибди!» – ўйлади невара.\n«Қанақа тафти бор, а!» – ўйлади бобо.\n-Биласанми, сени нима қайтарди?\n-Билиб ол, ўғлим, томирингда оқиб турган қон сени мен томон етаклади. Қон, юрак қони шунақанги катта куч, ўғлим!..\n↑ Сўз ўйини: Нодари – эркаклар исми, надири – ёввойи дегани.\n↑ Линейка – кўп ўринли узун арава.\n"http://www.kutubxona.com/wiki/index.php?title=Nodar_Dumbadze._Yuragimning_bir_parchasi_(hikoya)_/_Kiril&oldid=4226" dan olindi


АҚШ президенти Германияга борди\nАҚШ президенти Барак Обама Дрезден шаҳрида Германия канцлери Ангела Меркел билан учрашди.\nУчрашувдан сўнг уюштирилган матбуот анжуманида икки раҳбар бир қатор муҳим масалалар, жумладан, глобал молиявий бўҳрон, Яқин Шарқдаги вазият, Эрон ва Россия билан алоқаларга оид масалалар муҳокама этилганини маълум қилдилар.\nАҚШ президенти етакчи давлатлар, жумладан, Германия иштирокида Эрон билан жиддий музокаралар бошлашга тайёр эканини яна бир бор таъкидлади.\nГермания сафари давомида Обама Ҳолокост қурбонларини хотирлаш учун Бухенвальд концлагери ҳамда Ироқ ва Афғонистонда жароҳатланган ҳарбийлар даволанаётган госпиталга боришни режалаган.\nГерманиядан сўнг Оқ уй раҳбари Францияга йўл олади. Бу ерда Обама иттифоқчи кучларининг Нормандияга туширилишининг 65 йиллигига бағишланган тадбирларда иштирок этади.


ЎзА - Солиққа оид ҳуқуқбузарлик содир этиш хавфи аниқланади\n18.05.2019 11:22 Чоп этиш версияси\nҲукумат қарори билан Импорт қилинган товарлар ҳаракатини мониторинг қилиш тартиби тўғрисидаги низом тасдиқланди (2019 йил 16 май, 410-сон). Бу ҳақида “Ҳуқуқий ахборот” канали маълум қилмоқда.\n• Давлат божхона хизмати органлари солиқ тўловчиларнинг экспорт-импорт операциялари ҳамда товарлар ҳаракати тўғрисида маълумотларни – Давлат солиқ қўмитасига, соддалаштирилган тартибда расмийлаштирилган импорт операциялари тўғрисидаги маълумотларни “Ўзстандарт” агентлигига божхона расмийлаштирувидан кейин уч кун муддатда тақдим этади.\n• Ушбу маълумотлар асосида давлат солиқ хизмати органларининг маълумотлар базасида ҳар бир импорт қилувчи бўйича назорат карточкалари юритилади. Бунда махсус дастурий маҳсулот орқали маълумотлар таҳлил қилинади ва солиққа оид ҳуқуқбузарлик содир этиш хавфи аниқланади (юқори, ўртача, паст).\n• Солиққа оид ҳуқуқбузарлик содир этиш хавфи паст бўлган импорт қилувчилар назоратдан чиқарилади.\n• Солиққа оид ҳуқуқбузарлик содир этиш хавфи юқори ва ўртача бўлган импорт қилувчилар фаолияти камерал назоратдан ўтказилади.\n• Солиқ ҳисоботларида тафовутлар мавжудлиги аниқланса, бу ҳақда солиқ тўловчига тегишли тузатишлар киритиш ҳамда камчиликларни бартараф этиш юзасидан бир иш куни мобайнида талабнома юборилади.\n• Тақдим этилган ахборотларнинг ишончлилигини ҳамда импорт қилувчининг ҳисоботларида акс эттирилган солиқ ва божхона имтиёзларини қўллашнинг қонунийлигини тасдиқлаш учун жойига чиққан ҳолда мавзули экспресс-ўрганиш ўтказилади.\n• Назорат тадбирлари натижасида жиноят аломатлари мавжуд деб топилган ҳолларда, материаллар уч кундан кечиктирилмай ҳуқуқни муҳофаза қилувчи органларга тақдим этилади.


Юртга садоқат ҳисси – oliymahad.uz\nЮртга садоқат ҳисси\nБу муқаддас Ватанни асраб-авайлаш, ҳар қандай ёт ғоя ва хуружлардан ҳимоя қилиш барча юртдошларимиз учун ҳам фарз, ҳам қарздир. Негаки, Ватанни меҳрибон ва ғамхўр онага қиёслашади. Бу курраи заминда ўз волидасига маломат тоши отадиган, хиёнат қиладиган киши топилмаса керак, албатта. Биз шу юртда туғилдик, униб-ўсдик, вояга етдик, илму маърифат ўргандик ва асосийси – тинч-осуда умргузаронлик қилмоқдамиз. Бунинг учун аввало Яратганга шукрлар бўлсин.\nҲар биримиз ҳам фарзандларимизнинг ҳар томонлама етук, маънан баркамол, жисмонан бақувват ва соғлом бўлиб вояга етишини орзу қиламиз. Ардоқлаб вояга етказган, оқ ювиб, оқ тараб, меҳр тафтини берган, ғамхўрлик кўрсатган жонажон Ўзбекистонимиз ҳақида ёш авлодга кенг тушунча, чуқур билим бериш, Ватанга садоқат, унинг шаънини юксакка кўтариш, буюклар авлоди эканимиздан фахр-ифтихор ҳиссини туйиш, ёш авлодни ҳақиқий ватанпарвар қилиб тарбиялашга барчамиз бирдек масъулмиз.\nЮртимиз сарҳадларининг ҳар бир қаричини ардоқлайдиган, керак бўлса жонини қалқон қиладиган, миллий бойлиги, меҳнатсевар халқи ва қўлга киритаётган ютуқларидан фахрланадиган авлодларни тарбиялашимиз керак.\nБугунги кунда юртимиз келажаги бўлмиш ёшларнинг таълим-тарбиясига алоҳида эътибор қаратилиб, улар камоли учун барча шарт-шароитлар яратиб берилмоқда.\nФарзандларимизнинг таълим ва тарбия олиши уларнинг эртанги кунда қандай бўлиши боғлиқ. Шундай экан, аввало илму маърифатга шайдо бўлайлик. Билим манбаи бўлмиш китобларга меҳр қўяйлик.\nКелажакнинг мустаҳкам пойдеворини қуришда, юртга садоқатли, жонкуяр кадрларни етиштиришда жон-жаҳдимиз ва бор имкониятимиз билан ҳаракат қилсак, кўзлаган мақсадимизга албатта етамиз.\n574900cookie-checkЮртга садоқат ҳиссиno\nОлдингиАёллар ҳунар ўрганиши шартми?КейингиСаломлашиш одоби ҳақида


09:39 12.08.2017 Ҳавола олиш\nЗаргарлик буюмлари ишлаб чиқарувчилар ишлаб чиқариш учун қимматбаҳо металларни олиши тартиби ҳам ўзгарди\nTOШКЕНТ, 12 август — Sputnik. Ўзбекистон президентининг "Заргарлик саноатини давлат томонидан қўллаб-қувватлаш чора-тадбирлари тўғрисида"ги қарори эълон қилинди.\nҲужжатга мувофиқ, 2018 йил 1 январдан чакана савдо тармоғида сотиладиган заргарлик буюмларига акциз солиғи бекор қилиниши соҳа ривожланишида муҳим омил бўлади.\nБундан ташқари, 2020 йил 1 январгача заргарлик буюмлари ишлаб чиқарувчилар заргарлик буюмларини сотишда, жумладан экспортга сотишда бўшайдиган маблағларни ишлаб чиқаришни реконструкция қилиш ва модернизация қилишга, шунингдек айланма маблағларини тўлдиришга мақсадли йўналтирган ҳолда акциз солиғи ва ҚҚС тўламайдиган бўлди.\nШу билан бирга, 2017 йил 1 октябрдан юридик шахслар ва якка тартибдаги тадбиркорлар томонидан қимматбаҳо металлардан заргарлик ва бошқа буюмлар ишлаб чиқариш Марказий банк ҳузуридаги Қимматбаҳо металлар агентлиги томонидан бериладиган лицензия асосида амалга оширилади. Давлат асиллик даражасини белгилаш палатасининг рўйхатдан ўтказиш гувоҳномаси бекор қилинмоқда.\nЗаргарлик буюмлари ишлаб чиқарувчилар ишлаб чиқариш учун қимматбаҳо металларни олиши тартиби ҳам ўзгарди. Эндиликда ваколатли тижорат банкларига Марказий банк томонидан тасдиқланадиган шакллар бўйича заргарлик буюмларини ишлаб чиқариш ҳажмларини кўрсатган ҳолда ишлаб чиқарувчининг қимматбаҳо металларга бўлган эҳтиёжини кўзда тутадиган буюртмалар юборилади. Ваколатли тижорат банклари ишлаб чиқарувчиларнинг заргарлик буюмларига бўлган эҳтиёжидан келиб чиқиб, Марказий банкка зарур ҳажмларда қимматбаҳо металларни ажратиш тўғрисидаги буюртмани юборади.\nМарказий банк ваколатли тижорат банклари буюртмаларига асосан пластина кўринишидаги вазни 100 граммдан бошланадиган қимматбаҳо металларни миллий валютага тўлиқ олдиндан тўлов шартларида Лондон қимматли металлар биржасининг эрталабки фиксинг нархидан келиб чиқиб ажратади (қимматбаҳо металларнинг соф оғирлигига қайта ҳисоблаб).\nМарказий банк шу йилнинг 1 октябригача бўлган муддатда республика ҳудудларида белгиланган тартибда заргарлик буюмларининг асиллик даражасини белгилаш ва тамғалашни амалга оширадиган Давлат асиллик даражасини белгилаш палатасининг филиалларини ташкил этади.\nШунингдек, банклар ҳам тегишли имтиёзларга эга бўлди. Улар 2020 йил 1 январгача қимматбаҳо металларни сотиш борасида ҚҚС ва давлат мақсадли жамғармаларига мажбурий ажратмаларни тўлашдан озод этилди.


прокуратура «Mont Blanc» хусусий шифохонасидаги беморлар ўлими тафсилотларини «Xabar.uz»га маълум қилди. I. 01.08.2019 йилда Тошкент шаҳар, Шайхонтоҳур туманида жойлашган «Mont Blanc» хусусий шифохонасида ... муолажаларга қарамасдан, Л.Апостолова шифохонанинг жонлантириш бўлимида вафот этган. III. 24.08.2019 йилда «Mont Blanc» хусусий клиникасида ...\nқўмитаси жорий йилнинг январь-март ойларида мамлакатдаги ўлим ҳолатларига айнан қайси касалликлар сабаб бўлганини маълум қилди. 2019 ... маълум қилди. 2019 йилнинг январ-март ойларида 37,1 мингта ўлим қайд этилган бўлиб, мос равишда 1000 аҳолига нисбатан ўлим коеффициенти ...\nхизматлари агентлигининг Жамоатчилик ва ОАВ билан ишлаш бўлими «Xabar.uz»га ФҲДЁ соҳаси бўйича статистик ҳисоботлар асосида тузилган қизиқарли маълумотларни тақдим этди. Унда Ўзбекистонда 2019 йилнинг ... фарқли эмас: 1,5 фоизга камайган ёки 120 та оила сақлаб қолинган. ўлимни қайд этиш 2019 йилнинг биринчи чорагида 41 071 та ўлим ҳолати ...\n60 ёшдан ошган кишиларнинг қушуйқуси ёки ҳаддан зиёд кўп ухлаши ўлим хавфининг ошишига олиб келишини аниқлашди. Бу ҳақда «Lenta.ru» хабар ... кунлари меъёридан кўп ухлаш келгусидаги уйқуларга компенсация бўлиб, ўлим хавфини камайтирар экан. Шу боис 65 ёшдан катталар учун қисқа муддатли ...\nбери илк марта Адолф Ҳитлернинг тишларини ўрганиб чиқди ва унинг ўлими санасини аниқлашди. Бу ҳақда «РИА Новости» хабар бермоқда. Тадқиқотчилар ... бош суягини текшириб кўришди. Текширув хулосалари Ҳитлернинг ўлимидан бир йил аввалги бошининг рентгенографиясига тўлиқ мос тушди. Мутахассисларнинг ...\nпромилле бўлган) ўсди. 2018 йилнинг январь-март ойларида 4,3 мингта ўлим қайд этилган бўлиб, шундан 143 нафарини 1 ёшгача вафот этган болалар ... 143 нафарини 1 ёшгача вафот этган болалар сонига тўғри келмоқда. ўлим коэффициенти 7,0 промиллени ташкил этиб, 2017 йилнинг мос даврига ...\nстатистика қўмитаси 2018 йилнинг январь-март ойларида 37,8 мингта ўлим қайд этилган бўлиб, мос равишда 1000 аҳолига нисбатан ўлим коэффициенти ... камайди (2017 йилнинг январь-март ойларида 5,0 промилле бўлган). ўлим коэффициенти 2017 йилнинг мос даврига нисбатан Тошкент вилоятида (5,6 ...


ЎзА - Ташлаб кетилган болалар ҳаётидан репортаж\n01.06.2018 20:07 Чоп этиш версияси\nТашлаб кетилган болалар ҳаётидан репортаж\nМалика Султонова. У шунчаки ташлаб кетилган қизалоқ. Ҳали бир ҳафталик эканида онаси Тошкент шаҳри Сергели туманидаги хонадонлардан бирининг эшигида қолдириб кетган.\nХонадон эгаси кўчага чиқаётиб, оёғи тагида ётган болани кўриб, даҳшатда қолди. Жон ҳолатда қўшниларни чақирди. Кун совуқлигидан хавотир олиб болани тезда уйга олиб киришди. Сўнгра туман ички ишлар ходимларини ҳам чақиришди. Турли ҳужжатлар тайёрлангач, бола Тошкент шаҳар болалар уйига олиб кетилди.\nЭнг қизиғи, қизалоқ ўралган адёл ёнида бир неча сидрадан кийим-кечак ва бош кийимлар бор. Бироқ, унинг кимлиги, ҳеч бўлмаса, исми ёзилган қоғоз йўқ. Шунинг учун, чақалоққа исм бериш ҳам бу муассаса ходимлари бўйнида қолиб кетди. Ахир боланинг ўз исми бўлиши керак. Шу тариқа улар кўзларида қувонч чақнаётган қизалоққа яхши ниятлар билан Малика, ўз тақдирининг эгаси бўлсин, дея Султонова фамилиясини беришди.\nОта-оналар томонидан сотилаётган чақалоқлар\nЖорий йилнинг январида туғилган Севарани онаси минг долларга сотмоқчи бўлганида ҳали уч ойлик эди. Ҳозирда у жилмайишни билади. Кўзлари ўзгача порлаб, турли ҳаракатлар билан диққатингизни тортишни ҳоҳлаётган бу қизалоқ бир кун келиб катта бўлади. Ана шунда уни ўз онаси тилла тиш қўйдириш учун пул тополмаганини баҳона қилиб, сотмоқчи бўлганини эшитса, не аҳволга тушар экан.\nНикоҳсиз туғилган Севарани бошқа оилага сотиб юборишга улгуришганда, бир умр ўзининг кимлигини ҳам билмасдан яшаб ўтарми-ди? Бироқ, тақдир унга буни раво кўрмади. “Тошкент — Марказий” вокзали атрофида «Назоратли харид» тезкор тадбири ўтказилаётганда унинг онаси ашёвий далиллар билан қўлга олинган.\nШу тариқа қизалоқ вояга етмагани ҳисобга олиниб, манфаатлари ва ҳуқуқларини таъминлаш мақсадида болалар уйига жойлаштирилди. Ҳозирда уни отаси ва бувиси олиб кетмоқчи. Бироқ... бу иснод, бу аянчли тақдир уни келажагига раҳна солмаслигига ким кафил бўла олади? Бу ерда ўз ота-оналари томонидан сотилаётганда қутқарилган яна бир нечта чақалоқ бор...\nБоласини боқа олмаганлар\nБир ярим ёшли, каптокни изидан қувиб юрган болакайга унча мунча эмас, нақд Муҳаммад Ҳорун дея исм қўйилган. Унинг уч ёшли, сочлари қўнғироқ акаси ҳам шу ерда яшайди. Улар қандай келиб қолди, наҳотки, ота-онаси фожиали тарзда вафот этган бўлса. Йўқ. Уларнинг тарихи бироз ўзгача...\nБизга айтишларича, никоҳсиз оила қурган ота-онанинг жанжали охир оқибатда ажралиш билан тугаган. Ота аёлга қўшиб, ўз зурёдларини ҳам кўчага ҳайдаган. Иложсиз қолган она икки фарзандни тарибиялай олмасдан, уларни икки йилга болалар уйига ташлаб кетишни лозим кўрган.\nҲозирда бу аёл ўз ҳаётини йўлга қўйиш учун чора қидириб юрибди. Икки йилдан сўнг нима бўлади, бу бизга қоронғу...\nЗафаржон қашқадарёлик оиланинг фарзанди. Тошкентга ишлаш учун келган оилада дунёга келган болани аввалига бир йилга қолдириб кетишди. Кейин уни олиб кетган оила қисқа фурсатда яна қайтариб келди. Болани боқа олишмаганмиш...\nИзоҳлаш ёки фикр айтишга сўз тополмайсан...\nНасиба, Робия, Зафар, Дилшод ...\nБундай чиройли, жарангдор исм эгалари бу муассасада жуда кўп. Нақд 64 та. Уч кунлигидан уч ёшгача шу масканда яшайдиган болаларнинг 30 нафари ногирон. Бизни хоналарга олиб кириб, болакайларни бирма-бир таништираётган болалар уйи деректори Озода Исломова жуда жонкуяр аёл.\n– Бизда ётоқли болалар жуда кўп, – дейди Озода опа. – Мисол учун, Жасурбек аҳволи жуда оғир. Овқат ейиш ва нафас олиш органлари ўртасида тешик бўлгани учун зонт кўмагида овқатлантирамиз. Йўқса, таом ўпкасига кетиб қолади. У оилада иккинчи фарзанд бўлган. Ҳозирда ота-онаси ундан воз кечган. Санжарбек холаваччаларнинг оиласида дунёга келган. Оиладаги икки бола ҳам кўр туғилган. Ота-онаси ажрашмоқчи, болалар шу ерда қолаяпти. Зиёдулла ҳар жиҳатдан тўкис оиланинг тўнғичи. Яқинлари хабар олиб туришарди. Укаси туғилгандан кейин уларнинг қадами узилиб қолди.\nАзиз, Робия, Дилшод, Бахтиёр, Иброҳим... уларнинг ҳар бирининг ўз ота-онаси, опа-сингиллари, оиласи бор. Бироқ, нуқсон билан туғилгани учун болалар уйида, умумий оилада тарбия топмоқда. Ҳар ўнта болага битта тарбиячи ва энага бириктириб қўйилган.\nОнамдан ҳам азизим онам\nҲа, агарда бу болаларни дилидаги сўзларига қулоқ солсангиз, уларнинг дил нолаларини тингласангиз, ҳудди шу сўзларни айтган бўлишарди.\nКичик ёшдаги болаларнинг гуруҳига кириб бордик. Айни туш маҳали бўлгани боис, улар болаларни алла айтиб ухлатишаётган экан. Меҳр ва алам билан жуда ширали овозда айтилаётган қўшиқни тинглаб, эшикдан мўралайман. Бор дунёни ўзига сингдирган, кўзга кўринмас келажакдан умидлар олаётган дардли ноладан болалар сармаст эди. Бу алла, билмадим. Ҳудди шу лаҳазада шу воқеалар устида айтилганиданми ёки бунинг яна биз билмаган илоҳий кучи бормиди? Ахир бу аллани ана шу мурғак гўдаклар ўз оналари тилидан тинглаши керак эмасмиди?!\nБу сеҳрли овоз соҳиби тарбиячи Шоира Юнусова экан.\n– Олти йилдан буён шу ерда ишлайман. Болаларни жуда яхши кўраман, – дейди энага.– Биз эрталабки еттидан кечки еттигача ишлаймиз. Ҳар кун тушда болаларни ухлатиш учун алла айтиб бераман. Мени ҳам уч фарзандим бор. Уларни қанчалик яхши кўрсам, бу болаларни ҳам улардан кам кўрмайман. Ахир, болани бегонаси бўлмайди.\nШоира опа болаларни уйғотиб юбормаслик учун секин овозда уларни бизга таништирди.\n«Бу Исломбек. Уни онаси икки ёки ўн йилга воз кечаман, дея ёзиб кетган. У қўлга ўрганиб қолган, доим кўтариб юришимни хоҳлайди. Буниси Билол оилада учинчи фарзанд. У уйинчоқларни ёлғиз ўйнашни ёқтиради. Бувиси икки болани олиб қолган. Онаси фирибгарлиги учун қамалган. Келгач, уни олиб кетади. Маргарита унинг ота-онаси боладан воз кечган. Акаси соғлом бўлгани учун оилага берилган. Бу қизалоқнинг соғлиғи унча яхши бўлмагани учун ўзимиз тарбиялаяпмиз. У негадир хаёл суриб ўтиришни ёқтиради...»\nШоира опа шу тариқа яна бир нечта болаларнинг бу ерга қандай келиб қолгани, уларнинг нимани ёқтириши ҳақида сўзлаб берди.\nБолалик. Инсон ҳаётидаги энг беғубор ва бахтли дамлар ана шу давр билан боғлиқ. Аммо... ҳамма болалар ҳам ана шу бахтиёрликни ҳис қила оладими? Бу бахтдан мосуво гўдаклар ҳам кўп. Тўғри, нотинчлик ва уруш ҳукм сураётган давлатларда болаларнинг болалиги йўқолгани ачинарли. Лекин обод ва фаровон юртда ота-она меҳрига зор улғаётган болаларнинг айби нимада?..\nТошкент шаҳар болалар уйига кириб борганимизда байрам шодиёналари бошлаб юборилганди. Бу ерда болаларга яратилган шароитларни кўриб, қувонасиз. Албатта, Давлатимиз ўз фарзандларини ташлаб қўймайди, уларга етарлича ғамхўрлик қилади. Бироқ... ҳар бир бола ўз ота-онаси, оиласи бўлишини истайди.


Фарзандингизни яшашга ўргатадиган 6 та маслаҳат – Ўзбекистон спорт курашлари ассоциацияси\nБош саҳифа/Янгиликлар/Фарзандингизни яшашга ўргатадиган 6 та маслаҳат\nФарзандингизни яшашга ўргатадиган 6 та маслаҳат\nБола ҳаётида нафақат хавфсизлик ва қулайлик муҳим, балки ота-она фарзандига ўргатиши керак бўлган бошқа аҳамиятли жиҳатлар ҳам бор. Келинг, улардан баъзиларини кўриб чиқамиз.\n1. Жисмоний қиёфа\nБолани спорт билан шуғулланишга ўргатиш осон иш эмас, лекин бу ҳаракатнинг аҳамиятини тушунтира олмаслик қийин. Бу масалада фарзандингиз билан ўзаро муносабатларнинг бошқа жиҳатларида бўлганидек шахсий намунангиз ҳам муҳимдир. Эрталаб бошланғич машқларни бажаришни бошланг ва бу сиз учун меъёр эканига болалар ўрганиб қолгач, уни ҳам ёнингизга қўшинг. Тишларни тозалашда ҳам шундай усулдан фойдаланинг.\nЗамонавий дунё вақтга қатъий риоя қилишни талаб қилади. Ўз вақтида келиш ва интизомли бўлиш – бу инсоннинг энг муҳим фазилатларидан бири ва болангиз бунга кўникса, шунча яхши бўлади. Кундалик ишни шу «мавзу» билан таништиришдан бошланг. Болангизнинг кунлик режасини шунчаки диққати тушадиган жойга илиб қўйинг, бажариш муддатини белгиланг ва бажарилган вазифаларини ўчириб боришини сўранг. Aмалиёт, амалиёт ва фақат амалиётгина самара беради!\nҲаётини тартибга солиш бола эрта ёшда ўрганиши керак бўлган муҳим маҳоратлардан бири. Бу ерда ҳамма нарса оддий – ота-она сифатида аста-секин ўз олдидаги мажбуриятини болага топширинг, шунда у ўзи учун жавобгар бўлишни ўрганади. Бола сумкасини мактабга ўзи йиғиштиришни ўргатишдан ишни бошланг.\nAслида, тиришқоқ бўлиш бу ўз маромини билишдир, унга риоя қилган ҳолда, одам чалғимасдан ва максимал даражада самарали ишларни бажариши мумкин. Бу кўникмани биргаликда ўрганишни бошланг. Топшириқни жамлаб, уй вазифасини биргаликда бажаринг ва ҳар ярим соатда 10 дақиқалик танаффус эълон қилинг. Кўникма таомилга айланади ва бола ўз кучини вазифаларга қандай тўғри сарфлашни тушуниб етади.\nБола мустақил шахс, у оз тажрибага эга. Шунинг учун, ота-она сифатида вазифангиз, бола «ўз ғўрраларини тиқиштирганда» ёнида бўлишдир. У ўзини тута оладиган жойга аралашманг. Фақат яқин бўлинг, кўрсатма ва маслаҳат беринг. Унинг ўзи кўп вазифаларни ҳал қила олади.\nЭрта ёшдан боланинг дидини яхши ривожлантиринг. Ўз дидига қараб маданият оламидаги энг яхшисини танлашга кўмаклашинг ва аста-секин болани у билан таништириб боринг. Ушбу базани қанчалик тез ярата олсангиз, одатда, юқори сифатга эга бўлмаган замонавий поп маданиятини бола эътиборсиз қолдириши эҳтимоли шунчалик юқори бўлади.\nMuharrir\t2020-05-20T04:05:59+05:00\t19.05.2020|Янгиликлар|Изоҳлар йўқ


Москвада хотинини ўлдирган ўзбекистонлик қамоққа олинди\n19 май 2021, Тошкент вақти: 07:19\nҚотилликка қўл урган И.Т., 36 ёшда, унинг хотини эса 29 ёшда бўлган.\nРоссия пойтахти жанубидаги савдо маркази олдида хотинини ўлдирганликда айбланиб қўлга олинган ўзбекистонлик И.Т., Москва шаҳар Нагатинск туман суди томонидан эҳтиёт чораси сифатида икки ой қамоққа ҳукм қилинди.\nТАССнинг хабар беришича, қотиллик 10 сентябрь куни эрталаб соат 5:30ларда “Каширская плаза” савдо маркази олдида содир этилган.\nДастлабки терговда аниқланишича, И.Т., хотинини рашк қилиб, жанжаллашган. Даҳанаки жанжал чоғида у хотинига етти марта пичоқ санчган. Аёл воқеа жойида ҳалок бўлган.\nВоқеа гувоҳлари полиция чақиришган ва И.Т., жиноят содир этилган ерда қўлга олинган. Хабар берилишича, И.Т., 36 ёшда, унинг хотини эса 29 ёшда бўлган.


Пойтахтимизнинг Яшнобод туманида яшовчи Отақўзи Расулов ана шундай жиноий қилмишга қўл уриб, охир-оқибат қонуний жазога маҳкум этилди.\nТергов ва суд жараёнида маълум бўлишича, О. Расуловнинг ўғли Фарруҳ Расулов Қибрай туманидан 3 сотих ер майдонини 1 000 АҚШ доллари эвазига олиб беришини айтиб, О. Салимжонованинг қўйнини пуч ёнғоққа тўлдиради.\n— Кадастр бўлимидагилар билан яхши танишман. Бир оғиз илтимос қилсам, йўқ дейишмайди, — дея у оғиз кў¬пиртириб мақтанади.\nШу боис О. Салимжонова аввалига Фарруҳнинг гапларига кўнгандек бўлади. Аммо кейин ўйланиб қолади: "Ҳозир нима кўп, бунақа фирибгар кўп. Бу йигит ҳам қўйнимни пуч ёнғоққа тўлдириб, алдаб кетса-чи? Қолаверса, бериладиган ер қонуний бўлса, нега пул беришим керак?". Бинобарин, у Ф. Расуловга қонуний чора кўришни сўраб, ҳуқуқни муҳофаза қилувчи идораларга мурожаат қилади.\nОқибатда Ф. Расулов 2019 йил 25 март куни О. Салимжоновадан 1 000 АҚШ долларини пора тариқасида олаётган вақтида Бош прокуратура ҳузуридаги Иқтисодий жиноятларга қарши курашиш департаменти ходимлари томонидан ушланиб, департаментнинг Сирғали туман бўлимига олиб келинади.\nШундан сўнг Фарруҳ отаси Отақўзи Расуловга хабар беради. Соат 19.00 ларда эса, Отақўзи ака бўлимга етиб келади. Бу вақтда Ф. Расуловнинг иши бўлим катта инспектори Жаҳонгир Қодировга топширилганди. Шунинг учун ота бўлмиш ўғлини қутқариш мақсадида катта инспектор билан "келишиш"га уринади.\n— Илтимос, ука, ёрдам беринг. Хизматингиз ҳақини бераман...\nО. Расулов шундай деб аниқланган жиноятни расмийлаштирмаслик ва ишни судга оширмай, ўғлини жиноий жавобгарликдан озод қилиш эвазига Ж. Қодировга 800 АҚШ доллари миқдорида пора таклиф қилади.\n— Бу ҳаракатингиз ноқонуний, ака. Пора олиш ҳам, бериш ҳам жиноят эканлигини эсингиздан чиқарманг, — дея Ж. Қодиров тушунтиради.\nАммо О. Расулов унинг гапларига эътибор бермай, пул олиб келиш учун чиқиб кетади. Шунда катта инспектор О. Расуловнинг ноқонуний хатти-ҳаракатлари юзасидан Департаментнинг Тошкент шаҳар бошқармасига билдирги билан мурожаат қилади. Натижада бошқарманинг ички хавфсизликни таъминлаш бўлими ходимлари тезкор тадбир ўтказиш мақсадида Сирғали туман бўлимига келишади. Яъни икки нафар холис жалб қилиниб, Отақўзи Расулов билан суҳбатни ёзиб олиш учун овоз ёзиш қурилмаси тақдим этилади.\nШундан сўнг орадан икки соат ўтгач, О. Расулов Ж. Қодировнинг хизмат хонасига кириб келади-да, 800 АҚШ доллари миқдоридаги пулни китоб ичига солиб, унга узатади. Аммо у катта инспекторнинг махсус ишорасига биноан тезкор ходимлар томонидан қўлга олинади. Бинобарин, айбдорга нисбатан Жиноят кодексининг 211-моддаси 1-қисми билан жиноят иши қўзғатилади.\nШуни алоҳида таъкидлаш лозимки, жиноят ишлари бўйича Сирғали туман суди Отақўзи Расуловга жазо тайинлашда Олий суд Пленумининг 2006 йил 3 февралдаги "Судлар томонидан жиноят учун жазо тайинлаш амалиёти тўғрисида"ги қарори талабларидан келиб чиқиб, унинг айбига тўлиқ иқрорлиги, қилмишидан чин кўнгилдан пушаймонлиги, қарамоғида тўрт нафар фарзанди борлиги, фарзандлари талаба экани ва шартнома асосида ўқиётганини Жиноят кодексининг 55-моддасида кўрсатилган жазони енгиллаштирувчи ҳолатлар сифатида эътироф этиб, жиноятнинг ижтимоий хавфлилик даражаси ва хусусиятини ҳамда иш жойидан берилган кафолат хатини инобатга олди. Суд О. Расуловга нисбатан 2 йил муддатга озодликни чеклаш жазоси тайинлади.\nБу воқеани баён этишдан кўзланган мақсад шуки, амалдаги қонунлар талабини айланиб ўтишга уриниш, яъни пора орқали "ишни битириш" — коррупцияга кенг йўл очади. Бу эса, жамиятни парокандаликка бошлайди.\nШундай экан, ҳалол ризқ билан умргузаронлик қилиш, оила бағрида кўнгил хотиржамлиги билан яшашга не етсин!\nСирғали туман судининг судьяси,\n"Куч — адолатда" мухбири\n(“Куч - адолатда” газетаси,


Ёш қизни Тайландга фохишалик мақсадида сотмоқчи бўлган аёл қўлга олинди\nСамарқанд вилояти ИИБ тезкор ходимлари томонидан ўтказилган тадбир давомида Оқдарё тумани Даҳбед шаҳарчасида яшовчи, 1963 й.т. А.Ю. исмли аёл Қўшработ тумани «Мингтепа» маҳалласида яшовчи, 1996 й.т. А.Ж.ни Таиландга юбориш ва ундан фохишаликда фойдаланиш учун А.А. исмли аёлдан 1.000 АҚШ доллари миқдоридаги пулларни олаётган вақтида ашёвий далиллар билан ушланган.\nМазкур ҳолат юзасидан Самарқанд тумани ИИБ ҳузуридаги Тергов бўлинмаси томонидан А.Ю.га нисбатан Жиноят Кодексининг 135-моддаси 1-қисми билан жиноят иши қўзғатилиб, тергов ҳаракатлари олиб борилмоқда.


Дунёнинг энг бой одамининг собиқ рафиқаси АҚШнинг энг бой аёлига айланди\n07:58 / 12.07.2020\nAmazon акциялари бир ҳафтада, яъни 2 июлдан 9 июлгача 10 фоизга ошгани сабабли дунёнинг энг бой одами, компания асосчиси Жефф Безоснинг бойлиги 16,2 млрд долларга кўпайди ва 188,2 млрд долларга етди. Худди шу сабабга кўра, Жефф Безоснинг собиқ рафиқаси Маккензи Безоснинг бойлиги ҳам ортди, 62,3 млрд долларга етди ва у АҚШнинг энг бой аёлига айланди.\nМаккензи Безос 2019 йилда ажрашгандан кейин турмуш ўртоғига тегишли акцияларнинг чорак қисмини олган. Ўша вақтда бу акциялар нархи 36 млрд доллар турган. Шундан бери акциялар нархи ошиб борган ва Маккензи Безоснинг бойлиги ҳозирга келиб деярли 2 мартага кўпайди.\nЭътиборлиси, Маккензи Безос ушбу кўрсаткич эвазига АҚШнинг энг бой аёлига айланди. У бу борада Walmart компанияси асосчиси Сэм Уолтоннинг қизи Элис Уолтондан ўзиб кетди. Ҳозирда Маккензи Безос бойлиги миқдори бўйича L'Oreal компанияси асосчисининг набираси Франсуазе Бетанкур-Майердан ортда қолмоқда. Лилиан Беттанкурнинг набираси ҳозирда 64 млрд долларга эгалик қилмоқда.\nШунингдек, энг бой одамларнинг умумий рейтингида ҳам эркаклар, ҳам аёллар орасида бир қатор ўзгаришлар юз берди. Жумладан, жорий ҳафтада SpaceX компанияси асосчиси ва Tesla бош директори Илон Маск рўйхатда бир нечта миллиардерни, жумладан Berkshire Hathaway директорлар кенгаши раиси Уоррен Баффетт ва Осиёнинг энг бой одами, ҳиндистонлик Мукеш Амбанини ортда қолдириб, 7-ўринга кўтарилиб олди. Бу Tesla акциялари 11 фоизга кўтарилиши ортида Маскнинг бойлиги 6,1 млрд долларга ортгандан кейин юз берган. Ҳозирда тадбиркорнинг бойлиги 70,6 млрд долларга баҳоланмоқда.\nМаскнинг бойлиги бир кунда 14 млрд долларга камайди. Безос яна дунёнинг энг бадавлат одамига айланди


Халқаро янгиликлар, 01 сентябр 2002\nИсроил ҳарбийлари билан Иордан дарёсининг ғарбий соҳилида бугун бўлиб ўтган отишмалар чоғида 5 фаластинлик ўлдирилди.\nИсроил қўмондонлиги хабарига кўра, тўрт фаластинлик яҳудийлар истиқомат қиладиган Кирьят Арба аҳоли пунктига кирмоқчи бўлиб турганларида Исроил патрули томонидан отиб ташланган.\nЯна бир фаластинлик Женин шаҳрида бўлиб ўтган тўқнашув пайтида ўлдирилган.\nМосква метросида АҚШ элчихонаси ходими калтакланди.\nРоссия ахборот агентликлари хабарига кўра, элчихона кутубхонаси ходими, 23 ёшли Мардок Люкас кўплаган жароҳатлар билан Москвадаги Европа тиббиёт марказига келтирилган.\nШанба куни кечқурун метро вагонида кўринишидан ўзларини "скинхедлар" деб атовчи профашистик гуруҳ азоларига ўхшаш икки йигит афроамерикаликка хужум қилган.\nМилиция хужум қилганларни изламоқда.\nЖума куни ҳам яна бир дипломатик хизмат - Мали элчихонаси ходимига хужум қилинган эди. Ўшанда ҳам безориларни қўлга тушира олмагандилар.\nРоссиялик мутахассислар Эроннинг Бушер шаҳридаги атом электр станцияси учун биринчи реакторни йиғишни бошладилар.\nРоссиянинг "Атомстройэкспорт" компанияси бошлиғи Виктор Козлов шартномада назарда тутилган материалларнинг ҳаммаси Бушерга етказилди, деб хабар берди. Мазкур ташкилот август ойида Бушердаги АЭС 2004 йилнинг ўрталарида фойдаланишга топширилади, деб хабар берган эди.\nРоссия АҚШнинг э"тирозига қарамай Эрондаги атом электр станцияси қурилишида иштирок этмоқда. Мазкур лойиҳанинг амалга оширилиши билан Эрон қурол сифатида ишлатилиши мумкин бўлган плутонийни ола бошлаши эҳтимоли бор, деб хавфсирамоқда Вашингтон.\nТуркиялик ва ироқлик беш нафар курд нолегал иммигрантнинг жасади Италиянинг Авеллино шаҳри яқинидаги йўлда автофургон ичидан топилди.\nИммигрант курдлар, афтидан, иссиқдан ҳамда очлик ва ташналикдан нобуд бўлган кўринадилар. Яна тўрт киши оғир аҳволда касалхонага ётқизилган.\nИкки италиялик - юк машинаси ҳайдовчилари қўлга олиндилар.\nПокистондаги сайлов комиссияси расмийлари собиқ Бош вазир Беназир Бхуттонинг октябр ойида бўладиган парламент сайловларида қатнашиш учун тақдим этган хужжатларини қабул қилишни рад этди.\nСайлов комиссияси расмий вакили Аҳлоқ Хуссайн Ладак пойтаҳт Исломободдан жануби шарқ томонда жойлашган Ларкана шаҳрида, Бхутто сургунда яшаётган пайтида Покистондаги суд унга нисбатан коррупция айби билан жиноий иш очгани сабабли унинг сайловларга ўз номзодини қўйиши ҳақидаги аризаси қабул қилинмаганини билдирди.


Хитой шу йилнинг октябрь ойида Америка давлат облигацияларига эгалик қилувчи мамлакатлар орасидаги етакчиликни бой берди. Эндиликда, унинг ўрнини 1,131 триллион доллар миқдоридаги Америка ҳукумати қимматли қоғозларига эгалик қилаётган Япония эгаллаган.\nХитой ихтиёрида салкам 1,116 триллион долларлик давлат облигацияси бор, дейилади АҚШ Молия вазирлиги статистикасида. Аввалроқ, Хитойнинг АҚШ ташқи қарзидаги улуши 1,157 триллион долларни ташкил этар эди. Иккинчи ўринда турган Япония 1,136 триллион доллар миқдорида Америка қарз мажбуриятига эгалик қилар эди. Октябрь ойида ХХР 41 млрд долларлик активларни сотишга қарор қилган, Япония эса ўз улушини атиги 5 миллиард долларга камайтирган.


Тошкентда байрам куни аёлнинг иккита қимматбаҳо машинасини ёқиб юборганлар қўлга олинди - 18.03.2020, Sputnik Ўзбекистон\nПойтахтда Халқаро хотин-қизлар кунида 36 ёшли аёлга “ажойиб совға” тайёрлаганлар аниқланди. Улар Mercedes-Benz GLS300 ва BMW X5 машиналарини қасддан ёқиб... 18.03.2020, Sputnik Ўзбекистон\nПойтахтда Халқаро хотин-қизлар кунида 36 ёшли аёлга “ажойиб совға” тайёрлаганлар аниқланди. Улар Mercedes-Benz GLS300 ва BMW X5 машиналарини қасддан ёқиб юборишган эди.\nТОШКЕНТ, 18 мар — Sputnik. Тошкентда Халқаро хотин-қизлар кунида аёлнинг Mercedes-Benz GLS300 ва BMW X5 машиналарини қасддан ёқиб юборганлар қўлга олинди. Бу ҳақда Тошкент шаҳар ИИББ хабар қилди.\n“Кўрилган чоралар давомида иккита автомобилларни қасддан ёқиб юборганликда гумонланувчи 30 ёшли самарқандлик Турсин Э. ва Тошкент вилоятида яшовчи 26 ёшли Шаҳзод Ш.лар аниқланиб, қўлга олиндилар”, - дейилган хабарда.\nЖиноят кодексининг 173 моддаси иккинчи қисми “в” банди билан жиноий иш қўзғатилган. Тергов ҳаракатлари олиб борилмоқда.\nЭслатиб ўтамиз, 8 март куни 36 ёшли Камила И.га тегишли Mercedes-Benz GLS300” ва BMW X5 автомобиллар номаълум шахслар томонидан қасддан ёқиб юборилгани хабар қилинган эди. Моддий зарар тахминан 225 минг доллар миқдорида баҳоланган.


Акмал Саидов: "Жаслиқда қийноқлар бўлмаган деб айта олмайман" » Ўзбекистон янгиликлари – Zamin.uz\nАкмал Саидов: "Жаслиқда қийноқлар бўлмаган деб айта олмайман"\n06 август 2019, 21:27\nБугун, 6 август куни Ўзбекистон Республикаси Президенти ҳузуридаги Ахборот ва оммавий коммуникациялар агентлиги мажлислар залида Ўзбекистон Республикаси Президентининг 2019 йил 22 апрелда қабул қилинган «Бола ҳуқуқлари кафолатларини янада кучайтиришга оид қўшимча чора-тадбирлар тўғрисида»ги қарори ижроси юзасидан брифинг ўтказилди. Унда Инсон ҳуқуқлари бўйича Ўзбекистон Республикаси Миллий маркази директори Акмал Саидов иштирок этди.\nТадбир давомида марказ директори бола ҳуқуқлари масаласида, соҳада қилинган ва қилиниши лозим масалаларга ҳам тўхталди.\n«Болалар ва ёшларимиз сиёсатида таълим-тарбиянинг роли жуда муҳим. Афсуски, бу масалада тартибга солувчи қонунлар, масалан «Таълим тўғрисида»ги Қонун жуда эски. Ҳозирги даврга умуман тўғри келмайди. Яқинда Беларусга президентимиз билан бирга борганимда уларда таълим кодекси борлигини кўрдим. Бизда ҳам таълим соҳасидаги қонунчиликни тартибга келтирувчи таълим кодекси қабул қилсак тўғри бўларди. Бу соҳада қонуности ҳужжатлар жуда кўп.\nТаълим масаласида айтадиган бўлсак, ўрта таълим Ўзбекистонда бепул. «Пулли бўлиши керак», «ҳудудлардан келса қолганларга жой етмай қолади» каби гаплар асоссиздир. Бизда ўрта таълим бепул – бу конституциявий талаб.\nҚонунчиликдаги кемтиклардан яна бири никоҳ ёши билан боғлиқ. Қизларимизга бошқа, йигитларимизга бошқа ёш меъёри белгиланган. Масалан, 16 ёшга чиққан қиз ҳали сайлов ҳуқуқига эга бўлмайди. Мен буни 15 йилдан бери айтиб келаман. БМТнинг бола ҳуқуқлари бўйича қўмитасидагилар неча бор гапиришди. Тенгҳуқуқли бўлиши кераклигини такрор ва такрор айтишди. Биз биринчи марта ёшни тенглаштиряпмиз.\nБола ҳуқуқларида яна бир муаммо мавжуд - шаръий никоҳ тузилган, лекин қонуний никоҳдан ўтмаган бўлса туғилган болалар маълум бир ҳуқуқларга эга бўлмай қолади. Бу суд томонидан белгиланиши мумкин.\nБолаларнинг боғчалар билан қамраб олиш масаласида вазир Агриппина Шин айтиб ўтдики, 41 фоиз ҳолатда экан. Биз биринчи марта Миллий тикланиш демократик партиясида ўрганганимизда 13 фоиз болалар боғчаларда эди. Бу рақамлар кейин 20 фоизга, мана энди 40 фоиз даражасида кўтарилди.\nҚонунчиликдаги камчиликлар ҳақида айтадиган бўлсак, ҳозирги кунда коррупцияга қарши кураш кетаётган вақтда лоббизм ҳақида қонун йўқ. Шунингдек, соҳадаги муҳим ҳолатлардан бири хайрия масаласига тўхталиб ўтсам. Бу масалада «Хайрия фаолияти тўғрисида»ги қонунимиз бор. Бироқ бу қонунларимиз ҳозирги кунда озгина орқада қолган. Хайрия қилаётган шахсларга ҳуқуқий имтиёзлар бериш керак. Буларга солиғини камайтириб қўйилса, ҳам жамият ютарди, ҳам тадбиркорга яхши бўларди», дея унинг сўзларини келтирмоқда Kun.uz мухбири.\nАкмал Саидов бола ҳуқуқлари бўйича берилган масалалардан ташқари бевосита инсон ҳуқуқлари бўйича саволларга ҳам жавоб бериб ўтди. Журналистлар томонидан берилган Жаслиқ колониясининг ёпилиши масаласида қуйидаги фикрларни билдирди.\n«Бу нафақат миллий, балки халқаро миқёсда ҳам резонанс ҳолат бўлди. Стив Свердловнинг сўзлари билан айтганда, президент Шавкат Мирзиёевнинг сиёсий жасорати бўлди. Бу тан олиш керак, тарихий воқеа. 1999 йилда ташкил этилган Жаслиқ колониясида мен ҳам бўлганман. Очиғини айтишими мумкин, бошқа турмалар билан солиштирганда яхшироқ эди. Бу жойда ҳамма шароитлар бор эди.\nМен Жаслиқда қийноқлар бўлмаган деб айта олмайман. Бу жойга нисбатан узоқ вақтлар давомида жуда салбий фикрлар бўлди. Бу Ўзбекистоннинг халқаро майдондаги рейтингини тушириб юборишга асосий сабабчилардан бири бўлди. Биз бундан ўзимизга дарс олишимиз керак», дея таъкидлаб ўтди Инсон ҳуқуқлари бўйича Ўзбекистон Республикаси Миллий маркази директори.\nЯнгиликлар » Жамият » Акмал Саидов: "Жаслиқда қийноқлар бўлмаган деб айта олмайман"\n22:56 Энди абитуриентлар 5 та фандан тест синови топширади\n08:17 Акмал Саидов: «Eвропада, Америкада, Африкада минтақавий ҳимоя бор, фақатгина Осиёда йўқ»\n23:39 Ўзбекистон учун инсон ҳуқуқлари ҳимояси устувор бўлиб қолаверади


АҚШда Apple Watch ақлли соатларига бир кунда Android Wear соатларининг бир йил давомида сотилганидан кўпроқ буюртма қабул қилинди » Ўзбекистон янгиликлари – Zamin.uz\n14-04-2015 | 16:40\nZAMIN.UZ / Технология / 14 Апрел 2015 года621\n10 апрель куни АҚШда очилган Apple Watch соатларига олдиндан буюртма олувчи дўконда бир кунда Андроид ақлли соатларининг бир йил давомида сотилишидан кўпроқ буюртмалар тушган. Бу ҳақда «3D News» Slice Analysis таҳлилий компанияси маълумотларига таяниб хабар бермоқда.Манбада ёзилишича, АҚШда Apple Watch ақлли соатлари учун деярли миллионга яқин буюртмалар бўлган. Slice Analysis таҳлилчилари 9080 онлайн-харидорлари рўйхатга олингач, ўтган жума кунида 957 000 Apple Watch соатлари олдиндан буюртма бўлганини ҳисоблаб чиқишди. Солиштириш учун Canalys компания ҳисоб-китобларига кўра Android Wear «ақлли» соатлари 2014 йил давомида, жами бўлиб 720 000 дона сотилган.Apple Watch Sport соатларининг харидорлари таклиф қилган ўртача нарх 382,83 долларга тенг бўлиб турибди. Стандарт кўринишидаги пўлат қопламали Apple Watch ўртача 707,04 долларга буюртма қилинмоқда.Соат учун боғичлар ичида етакчи ўринни Black Sport Band (49 фоиз) эгаллаб турибди. Ундан кейинги ўринда оқ рангли White Sport Band (16 фоиз) бормоқда. Кучли учликни бошқаларига нисбатан қимматроқ нархдаги браслет Milanese Loop (10 фоиз) якунлаб турибди.Маълумот ўрнида таъкидлаб ўтиш жоиз, Apple ўзинингт ақлли соатлари бўйича буюртмалар ҳақида ҳозирча ҳеч қандай расмий маълумотларни тақдим этгани йўқ.Манба: www.kun.uz


ЮРАК ИШЕМИЯСИ НИМА. САБАБЛАРИ, БЕЛГИЛАРИ, ДАВОЛАШ.\nЮрак (миокард) ишемияси – юрак-қон томир патологиясининг энг кенг тарқалган касаллиги бўлиб, статистика бўйича кекса ёшдаги эркакларнинг тенг ярми ва аёлларнинг учдан бирида учрайди. Юрак ишемияси узоқ вақтгача билинмасдан кечиши ва кенг кўламдаги инфарктга олиб келиб, ўлим билан якунланиши мумкин. Ишемиянинг турли шаклларидан ўлим асорати 30% ни ташкил этади.\nЮрак ишемияси сабаблари.\n• Кекса ёш;\n• Эркаклар жинси;\n• Ирсий мойиллик (оилавий ёғлар алмашинувини бузилиши);\n• Ёндош касалликлар диабет, гипертония, семизлик;\n• Липид спектрини бузилиши;\n• Кам харакат қилиш.\nСўнгги йилларда ишемиянинг ёшларда, айниқса шахарларда яшовчи контингентларда кузатила бошлади. Аёллар эса ўз гормонал фонининг хусусиятларига, яъни эстроген гормони хисобига 70 ёшгача турли ишемик ўзгаришлардан химояланган.\nЁғлар алмашинувининг бузилиши артерия қон томирлари деворида липидли бирикмаларани циркуляр ўтириб қолишига ва қон айланишини бузилиши натижасида юрак тўқималарида гипоксияга сабаб бўлади.\nЮрак ишемияси турлари:\n2. Миокард инфаркти\n3. Юрак ритмини бузилиши.\n4. Тўсатдан коронар ўлим.\n5. Кардиосклероз (илгари ўтказилган инфаркт хисобига).\n6. Юрак етишмовчилиги.\nСтенокардия – юрак ишемиясиннг кенг тарқалган тури бўлиб, оғриқли ва оғриқсиз турлари фарқланади.\nИнфаркт – юрак мускулини некрози бўлиб, кислороднинг ўткир етишмовчилиги натижасида ривожланади, юрак фаолиятини бузилиши билан кечади. У қайтмас жараён бўлиб, ишемия ўчоғи ўрнида чандиқ – инфарктдан кейинги кардиосклероз ривожланади. Зарарланган ўчоқнинг катталигига кўра инфактнинг: йирик ўчоқли (трансмурал) ёки майда ўчоқли турлари фарқланади.\nЮрак ишемиясида нима кузатилади?\n1. Юрак ишемиясининг асосий белгиси оғриқ синдроми хисобланади. У нерв рецепторларини моддалар алмашинуви махсулотлари (сут кислотаси) томонидан таъсирланиши натижасида пайдо бўлади.\n2. Хроник ишемия натижасида юрак мускулларининг доимий «гипоксияси» кузатилиб, бу фибробласт хужайраларини фаоллашувига олиб келади ва натижада кардиосклероз ривожланади.\n3. Ишемик ўчоқларнинг юракнинг ўтказув тизими – нерв толалари сохасида жойлашуви аритмияларга сабаб бўлади.\n4. Ишемик ўзгаришлар юракнинг асосан чап қисмларида – энг кўп зўриқиш билан ишлайдиган – чап қоринчада жойлашади.\nЮрак ишемияси белгилари\n1. Зўриқиш стенокардияси – жисмоний зўриқиш натижасида кўкрак сохасида оғриқ синдроми шунингдек, харакат ва эмоционал стресслар пайтида хансираш билан намоён булади. Одатда бу белгилар ярим соатгача давом этиб, нитроглицерин таъсирида йўқолади.\n2. Тинч холатдаги стенокардия – пациентнинг тинч холатида бирданига оғриқ пайдо бўлиб, қабул қилинаётган дори препаратларининг эффекти кам бўлади.\n3. Миокарда инфаркти – ишемиянинг оғир тури хисобланиб, кўкрак қафаси ортидаги кучли, куйдирувчи оғриқлар, ўлиб қолишдан қўрқув хисси, нотинчланиш, психомотор қўзғалишлар, хансираш, териларнинг кўкариши билан характерланади. Айрим холларда оғриқ қорин сохасида жойлашиши, ёки умуман оғриқни бўлмаслиги кузатилади.\n4. Хилпировчи аритмия – юрак ичи нерв томирларида импульслар ўтказувчанлиги бузилиши натижасида ривожланади. Пациентлар юрагининг тез-тез ураётганини, қотиб қолганга ўхшаш хисни ёки ховлиқиши хақида айтади.\n5. Юрак етишмовчилиги белгилари – ишемик холатнинг узоқ чўзилиши натижасида ривожланиб, тери ва шиллиқ қаватларни кўкариши, оёқлардаги шиш, перикард, кўкрак қафаси ва қорин бўшлиғида сув йиғилиши, беморларнинг хансираб, мажбурий ўтирган холатга ўтиб олиши кузатилади.\nЮрак ишемияси диагностикаси.\n1. Беморнинг шикоятларига, уларни жисмоний зўриқишга боғлиқлигига эътибор берилаи.\n2. Ўпкаси аускультация қилиниб, димланишли хириллашлар аниқланади.\n3. Жигар пайпасланиб, димланиш хисобига катта-кичиклиги аниқланади.\n4. Юрак аускультация қилиниб, шовқин ва ритм бузилишлари аниқланади.\n5. Қоннинг умумий тахлили: ЭЧТ кўтарилиши, лейкоцитоз, АЛТ, АСТ,\n6. Қоннинг биохимик тахлили ўрганилади: липидлар спектри.\n7. ЭКГ, тинч холатда ва зўриқишда ўтказилади: велоэргометрия, тредмил.\n8. Холтерли мониторлаш (юракни кун давомида текшириш).\n9. Компьютерли коронароангиография (Контрастли КТ)\nЮрак ишемиясини даволаш принциплари.\n• Жисмоний ва эмоционал зўриқишларни камайтириш;\n• Пархез: хайвон ёғлари ва углеводларни чегаралаш, вқат рационига мевалар, сабзавотлар, сут ва билиқ махсулотларини кўшиш;\n• Тана вазнини камайтириш;\n• Медикаментоз терапия:\n• Антиагрегантлар: ацетилсалицил кислота, тромбо асс, аспирин кардио, кардиомагнил.\n• Антикоагулянтлар: варфарин, гепарин.\n• Бета-адреноблокаторлар: метопролол, бисопролол, карведилол.\n• Липид спектр бузилганида: ловастатин, симвастатин, клофибрат, фенофибрат.\n• Нитратлар: нитроглицерин оғриқ хуружида.\n• Диуретиклар (сийдик хайдовчилар): фуросемид, индапамид.\n• Кон босимини нормаллаштирувчилар: лизиноприл, капроприл, энап.\n• Антиаритмик препаратлар: амиодарон, кордарон.\nАвгуст 20, 2017 14812 11 Рукн КАРДИОЛОГИЯ


Қонуний меҳнат миграцияси: Ечимини кутаётган муаммолар тизимли ҳал этилади - Халқ сўзи\n09:31 20 Сентябр 2020 Сиёсат\nМиграция — табиий жараён. Жаҳоннинг бирор бир мамлакати бундан юз ўгиролмайди ва ушбу жараённи тўхтатиб ҳам қололмайди. Бироқ уни тизимли чора-тадбирлар асосида тартибга солиш ва ўз фуқаролари учун ҳуқуқий ҳимоя механизмини яратиш мумкин. Бинобарин, қаерда меҳнат миграцияси тўғри ташкил этилса, бандлик, оилалар даромади, малакали мутахассислар кўпайиши ўз-ўзидан маълум. Мамлакатимизда кейинги йилларда бу борада зарур ислоҳотлар ҳаётга татбиқ этилди, десак муболаға бўлмайди.\nДавлатимиз раҳбарининг «Хавфсиз, тартибли ва қонуний меҳнат миграцияси тизимини жорий этиш чора-тадбирлари тўғрисида»ги қарори билан бу борада яна бир муҳим қадам қўйилди. Айтиш жоизки, мазкур қарорда белгиланган вазифалар четда ишлаётган юртдошларимизни ижтимоий, ҳуқуқий, моддий ва маданий қўллаб-қувватлаш борасида ечимини кутаётган муаммоларни тизимли ҳал этишга хизмат қилади.


Моуриньо: Бразилия термаси ҳимоя ҳақида ҳам ўйлаши керак\n18 июнь, 2018, 13:30\n“Манчестер Юнайтед” клуби бош мураббийи Жозе Моуриньо ЖЧ-2018 гуруҳ босқичи Бразилия – Швейцария (1:1) учрашувидан сўнг бразилияликлар ҳужумчиси Габриэл Жезусдан кўра, Роберто Фирминонинг ажойиб спорт формасида эканлигини таъкидлади.\nПортугалиялик мутахассиснинг фикрича Бразилия устози ўйин услубини ўзгартириш борасида бир қарорга келиши керак.\n– Бразилия кейинги ўйинларда яхшироқ ўйнай олади, – дейди Моуриньо. – Тите тўғри қарорлар чиқара олади. Фирмино Жезусга қарагандан яхшироқ спорт формасида. Бразилияликлар ҳужумда яхши ҳаракат қилишди, аммо натижа ҳам ҳақида ўйлаш керак ва ҳимояни унутмаслик зарур.


7 йил аввал 1208 siyrat.uz\nПайғамбар алайҳиссаломнинг Усмон ибн Аффон никоҳидаги қизлари Руқайя вафот этгач, иккинчи қизлари Умму Кулсумни унга никоҳлаб бердилар. Шу боис у киши Усмон Зуннурайн (Икки нурли) деб аталади.\nШу йили Пайғамбар алайҳиссалом Умар ибн Хаттобнинг қизи Ҳафсани никоҳларига олдилар. Ҳафсанинг онаси Усмон ибн Мазъуннинг ҳамшираси эди. Ҳафса илгари Бадр ғазотида яраланиб вафот этган Ҳунайс ибн Ҳузофанинг никоҳида эди.\nШу йили Пайғамбар алайҳиссалом Ҳилол ибн Омир авлодидан бўлмиш Ҳузайманинг қизи Зайнабни ҳам никоҳларига олдилар. Зайнаб жоҳилият даврида мискинларга қилган шафқати ва хайр-саховати туфайли Уммул Масокин (Мискинларнинг онаси) деган номга эришган эди. У киши илгари Уҳуд жангида шаҳид кетган Абдуллоҳ ибн Жаҳшнинг хасмида эди. Зайнаб Ҳориснинг қизи Маймуна билан она бир ҳамшира (эгачи-сингил) эди.\nШу йили Алининг ўғли Ҳусайн туғилди.\nШу йили ароқ ҳаром қилинди. Араблар ичкиликни ҳаддан ташқари яхши кўришар, агар бирданига тақиқланса, жуда кўп кўнгилсизлик юз бериши кўзда тутилиб, тадрижий чеклана борилди. Ароқ одамларнинг дилини хуфтон қиладиган воқеаларга сабаб бўлиши, ҳам моддий, ҳам маънавий, ҳам тиббий зарари туфайли ҳаром деб топилди. Ҳар қандай иш маълум сабаб туфайли тақиқланса, ҳеч ким эътироз билдирмайди, аксинча, қаттиқ таъсирланиб қўллаб-қувватлайди. Ичкилик ҳақида дастлаб Бақара сурасининг 219-оятида тўхталиб ўтилган: «Сендан ичкилик ва қимор ҳақида сўрашади. Сен уларга: «Бу икки нарсада катта гуноҳ ва баъзи бир фойда бор, лекин уларнинг гуноҳи фойдасига нисбатан анчагина катта, дегин». Қиморнинг фойдаси шуки, арабларнинг одатига биноан чўтал камбағалларга садақа тарзида бўлиб бериларди. Ароқ инсон аъзосини кучайтиради, деб ҳисобланарди. Баъзи мусулмонлар кайф билан намоз ўқиётиб Қуръон тиловатидан янглишиб кетгани учун Нисо сурасининг 43-ояти нозил бўлди: «Эй мўминлар, агар маст бўлсангиз, то нима деяётганингизни англаб етмагунингизча намозга яқинлашманглар». Мусулмонлар маст ҳолда бир-бирига озор етказгани учун Моида сурасининг 90-91-оятлари нозил бўлиб, ичкилик бутунлай ҳаром қилинди: «Эй мўминлар, ароқ ичиш, қимор ўйнаш, бутлар (чўқиниш учун тикланган тошлар), фол чўплари* чиндан ҳам ярамас одат, шайтоннинг иши. Нажот топиш учун улардан сақланинглар. Шайтон ароқ, қимор орқали орангизда адоват, душманлик туғдиришга, Аллоҳнинг зикридан ва намоздан қайтаришга уринади. Бу ишлардан қайтмайсизларми?» Ўша пайтдаги мусулмонлар «қайтдик» деб жавоб беришган. Бугунги мусулмонлар ҳам шундай дейишлари керак.\n*Фол чўплари — жоҳилият даврида араблар сафарга чиқмоқчи, уйланмоқчи бўлса ёки бирон кишининг насл-насаби устида тортишиб қолишса, Уззо, Ҳубал номли бутларнинг ёнига бориб Азлом деб аталадиган махсус чўплар билан фол очишарди. Масалан, «Роббим буюрди» ёки «Роббим қайтарди» деган сўзлар ёзилган чўпларни махсус идишга солиб аралаштиришар ва қўлига қайси чўп чиқса, шунга қараб иш қилишарди.\nҲижратнинг тўртинчи йили


Мураббийимиз ишга тушди! - 13 Января 2011 - ФК "Навбахор" фан клуби сайти\nГлавная » 2011 » Январь » 13 » Мураббийимиз ишга тушди!\nМураббийимиз ишга тушди!\nНиҳоят «Навбаҳор» янги бош мураббий масаласини ҳал қилди. Наманган жамоаси раҳбарлари бир қатор мураббийлар номзодларини ўрганиб чиқаётгандилар. Улар орасида Рустам Забиров, Ислом Аҳмедов ва Тачмурот Агамуродовларнинг номларига кўзимиз тушиши мумкин. Лекин «Навбаҳор» бу вазифага Элдор Сакаевни тайинлади. Сўнгги йилда «Машъал» академиясида иш олиб борган мазкур мутахассис олдин ҳам «Навбаҳор»да ишлаган. Яъни бу жамоа унинг учун янги эмас.\nШунингдек, Наманганда йиғин олиб бораётган жамоа қатор футболчиларни кўрикдан ўтказмоқда. «Машъал» вакили Александр Шадрин ва «Қизилқум» дарвозабони Ботир Носировлар шулар жумласидандир. Эслатиб ўтамиз, Носиров Зарафшонга айнан «Навбаҳор»дан кетганди.\nКетганлар ҳақида гапирадиган бўлсак, Алишер Маҳмудов «Олмалиқ» машғулотларида иштирок этмоқда. Шунингдек, кўрикдан ўтаётган Дилшод Жабборов ва Баҳром Йўлдошевлар ҳам олмалиқликлар сафига қўшилишлари мумкин экан. Отабек Валижоновнинг «Динамо»га ўтиши тахмин қилинмоқда. Шу кунларда жамоада яна ўзгаришлар бўлиши кутилмоқда.\n«Навбаҳор» ҳозирги кунларда Наманганда шуғулланмоқда. Йиғин 18 январга қадар давом этади. Кейингиси Тошкентда ўтказилади. Бу ерда жамоа 20 январдан 4 февралга қадар бўлади.\nЭлдор Сакаев бош мураббий этиб тайинланганидан сўнг мураббийлар штабида ўзгариш юз берган. Эндиликда Сакаевга Мустафо Байрамовдан ташқари, жамоанинг собиқ ўйинчиси Тоҳир Мадраҳимов ҳам ёрдам беради. Усмон Асқаралиев эса ёшлар жамоаси билан шуғулланади.\nҲозирда жамоа бир қатор футболчиларни синовдан ўтказмоқда. Азамат Бобожонов («Хоразм»), Баҳриддин Ваҳобов («Қизилқум»), Элмурод Низомбоев («Металлург»), Денис Тойменцов, Хайрулла Маҳмудов (иккаласи «Чуст-Пахтакор») ва дарвозабон Акмал Ортиқовлар «Навбаҳор» машғулотларида қатнашишяпти. Шунингдек, дарвозабонлар Санжар Қувватов ва Жасур Нарзиқуловларнинг бири ҳам «Навбаҳор» аъзосига айланиши кутилмоқда.\nИван Нагаев «Навбаҳор» учун катта йўқотиш бўлиши мумкин. Ҳозирда бу футболчи «Бунёдкор» кўригидан ўтмоқда. Алишер Маҳмудов эса «Олмалиқ»қа йўл олган. Шунингдек, Обид Жўрабоев, Баҳром Йўлдошев ва Дилшод Жабборовлар Наманганда қисқа вақт бўлиб қайтишди. Бундан ташқари, Отабек Валижоновнинг кетиши ҳақидаги миш-мишлар ҳам ўз тасдиғини топмади. Тўғри, у ўтган ҳафтада ўтказилган ўзаро учрашувда иштирок этмади. Маълум бўлишича, Валижонов бетоблиги туфайли майдонга тушолмаган.\nНамангандаги «Динамо» спорт мажмуасида икки таркибга бўлинган ҳолда ўтказилган баҳсда «сариқлар» «кўклар» устидан 5:0 ҳисобида зафар қучишди. Шу куни мағлуб жамоа дарвозасини Ботир Носиров қўриқлади. Ўйинда Даврон Исоқов (2 та), Александр Шадрин, Абдумалик Абдуллаев ва Ғайрат Жўраевлар тўп киритишди.\nКатегория: Навбахор хакида | Просмотров: 660 | Добавил: jamcoolboy | Рейтинг: 2.0/1


Сўнгги кеча-кундузда Қирғизистонда 14 та COVID-19 юқтириш ҳоллари юз берди. Мамлакатда бугунги кунгача 1 037 одам коронавирус юқтириб олган. Жами 709 қирғизистонлик тузалиб чиқди. 12 пациент вафот этди.\nЭслатамиз, Қирғизистоннинг йирик шаҳарларида амалда бўлган Фавқулодда ҳолат ва комендант соати 10 май куни бекор қилинди. Аммо карантин тадбирлари давом этмоқда.\nСанитар-карантин постлари эпидемиологик вазият барқарорлашгунича амалда бўлади. Вилоятлардан вилоятларга ўтишда чеклов қўйилган. Бош вазир ўринбосари Қубатбек Бўрўновнинг айтишича, коронавирус тарқала бошлаган тақдирда яна Фавқулодда ҳолат эълон қилиниши мумкин.\nЎзбекистонда бир кеча-кундузда 23 та коронавирус юқтириш ҳоллари рўйхатга олинди. Бугунги кунгача жами 2509 одамда COVID-19 аниқланди. Пандемия бошланганидан буён 10 та ўлим ҳолати аниқланди. 1988 одам тузалиб чиқди.\nТожикистон Соғлиқни сақлаш вазирлиги тарқатган хабарга кўра, сўнгги кеча-кундузда яна олти одам COVID-19 қурбони бўлди. Мамлакатда касаллик тарқалгани тўғрисида дастлабки маълумотлар берилган 30 апрелдан буён бу энг юқори кўрсаткич. Салкам икки ҳафта давомида мамлакатда 20 нафар қурбон берилди. Сўнгги маълумотларга кўра, республикада 612 одам касалланган.\nМарказий Осиёдаги коронавирус тарқалмаган ягона мамлакат – Туркманистон.


«Набий соллаллоҳу алайҳи васаллам бу зотга: «Ўзингни ўзинг ҳимоя қил, ўзингга ўзинг нусрат бер», – дедилар».\nЯъни ўзингни хорлатиб қўйма. Ўзингни эркин тут, зулмга ташлаб қўйма, деган эканлар.\nОишадан ривоят қилинади:\n«Набий соллаллоҳу алайҳи васалламнинг завжалари Фотимани Набий соллаллоҳу алайҳи васалламнинг ҳузурларига юборишди. У изн сўради. Набий соллаллоҳу алайҳи васаллам Оиша розияллоҳу анҳо билан унинг мирти(ёпинчиғи)га ўраниб ўтирган эдилар. Фотимага изн бердилар. У кириб:\n«Мени завжаларингиз Абу Куҳофанинг қизи билан улар ўртасида адолат қилишингизни сўраб юборишди», – деди.\n«Қизгинам! Мен яхши кўрган нарсани яхши кўрасанми?» – дедилар.\n«Ҳа», – деди.\n«Унда, мана буни яхши кўргин!» – дедилар.\nУ чиқиб, уларга айтиб берди. Улар:\n«Сен ҳожатимизни чиқармадинг. Яна қайтиб бор», – дейишди.\n«Аллоҳга қасам! Ул зотга унинг ҳақида ҳеч қачон гапирмайман», – деди.\nСўнг улар Набий соллаллоҳу алайҳи васалламнинг завжаси Зайнабни юборишди. У келиб, киришга изн сўради ва у зот изн бердилар. У ҳам ўша гапни айтди. Сўнг Зайнаб мени айблай бошлади.\nНабий соллаллоҳу алайҳи васаллам менга изн берармиканлар, деб интизор бўлиб турдим. Набий соллаллоҳу алайҳи васаллам менинг ўч олишимдан хафа бўлмасликларини билишим билан дарҳол Зайнабни айблай бошладим. Бирпасда уни жимитиб, ғалаба қилдим.\nШунда Расулуллоҳ соллаллоҳу алайҳи васаллам табассум қилдилар ва «Бу, Абу Бакрнинг қизи-да!» – дедилар».\nШарҳ: Ушбу ҳадисдаги оналаримиз талаб қилаётган адолат саҳобаларнинг Набий соллаллоҳу алайҳи васалламга қиладиган ҳадялари ҳақида эканини билдириб қўйишимиз лозим. Саҳобаи киромлар Набий соллаллоҳу алайҳи васалламнинг Оиша онамиз уйига келишларини пойлаб туриб ҳадяларини ўша ерда тақдим қилар эдилар. Бу ҳолат бош-қа оналаримизга унча ёқмаган ва ушбу ривоятдаги ҳодисалар бўлиб ўтган.\nБу ривоятда оддий ва табиий бир ҳолат кузатилмоқда. Оналаримиз улуғ зотлар бўлишлари билан бирга, бутун ислом уммати фарзандларининг оналари, Расулуллоҳ соллаллоҳу алайҳи васалламнинг завжаи мутоҳҳаралари бўлишлари билан бирга ҳамма каби оддий инсон бўлганлар, инсоний ҳолатларини тарк қилмаган пайтлари ҳам бўлган экан.\nИслом воқеълиги шундай. У инсондан фаришта бўлишни талаб қилмайди. Фаришталар алоҳида бир махлуқдирлар. Уларнинг яратилиш ҳикмати ҳам алоҳида.\nИнсон эса, инсонлигида туриб, Аллоҳ таолога ибодат қилиши керак. Унинг фазли ҳам шунда. Агар инсонийлик табиатидан чиқадиган бўлса, бунинг қизиғи қолмайди.\nШунинг учун, мазкур буюк зотларда–Расулуллоҳ соллаллоҳу алайҳи васалламнинг жуфти ҳалоллари, мўминларнинг оналарида ҳам оддий, инсоний ҳолатлар кузатилган экан.\nҲаммамизга маълумки, Расулуллоҳ соллаллоҳу алайҳи васаллам аёллари ўртасида адолат қилар эдилар. Ҳаммаларига моддий жиҳатдан бир хил қарар эдилар ва: «Эй Роббим, бу менинг адолатим, қўлимдан келганини, ўзим молик бўлган, эга бўлганимни қиляпман, лекин мен эга бўлмаган нарсада Ўзинг мени кечиргин», дердилар.\nЭга бўлинмаган нарса қалбнинг иши эди. Қалбларида кўпроқ Оиша онамиз розияллоҳу анҳога мойиллик бор эди. Буни ҳамма билар эди.\nУшбу ривоятда айтилишича, Набий соллаллоҳу алайҳи васаллам Оиша онамиз розияллоҳу анҳо билан ўтирган пайтларида бошқа оналаримиз ўзларига ҳам Оиша онамизга бўлгани каби муносабат бўлишини истаб, Расулуллоҳ соллаллоҳу алайҳи васалламнинг севимли қизлари Фотима онамизни элчи қилиб юборишган экан. «Отангизга айтинг, Оишага қилаётган муносабатларини бизга ҳам қилсинлар», деб илтимос қилишган экан.\nФотима розияллоҳу анҳо бориб, бу гапни айтсалар, Расулуллоҳ соллаллоҳу алайҳи васаллам: «Мен яхши кўрадиган нарсани сен ҳам яхши кўрадиган бўлсанг, Оишанинг олдида бундай гапни гапирмагин», дебдилар. Бу ҳам Оиша онамиз розияллоҳу анҳонинг фазлларини, Набий соллаллоҳу алайҳи васалламнинг ҳузурларида олий мақомга эга бўлганларини кўрсатади.\nФотима онамиз ниҳоятда закия бўлганлар, ғоятда ўткир зеҳнли зот бўлганлар, шунинг учун ҳолатни дарҳол тушуниб, орқага қайтибдилар. Оналаримиз эса, жавобдан қониқмай, у зотни яна боришга ундасалар, бундан буён бундай гапни асло гапирмасликка қасам ичибдилар.\nШундан сўнг оналаримиз Расулуллоҳ соллаллоҳу алайҳи васалламнинг ҳузурларига Зайнаб онамизни юборишибди. Зайнаб онамиз келиб, муддаони айтган пайтларида икковлари орасида одатда кундошлар орасида бўладиган тортишув ҳам бўлган экан.\nБу тортишувда Оиша онамиз ўзларига бўлган ҳужумдан ўзларини ҳимоя қилиб, ҳатто енгиб чиқибдилар. Буни кўрган Расулуллоҳ соллаллоҳу алайҳи васаллам: «Абу Бакрнинг қизи-да» деган эканлар.\nДемак, инсон ўз-ўзини, обрўсини, шаънини ҳимоя қилиши жоиз экан.


Президентимиз томонидан жорий йилнинг 27 июнида қабул қилинган “Обод маҳалла” дастури тўғрисида”ги Фармон ва “Обод маҳалла” дастурининг асосий параметрларини тасдиқлаш ва уларнинг ижросини таъминлаш масалалари тўғрисида”ги қарор ҳам маҳаллаларнинг меъморий қиёфасини тубдан янгилаш, ҳудудларни комплекс ривожлантириш, йўл-транспорт инфратузилмаси, муҳандислик-коммуникация тармоқлари ва ижтимоий соҳа объектларини барпо этишга қаратилганлиги билан аҳамиятлидир.\n“Обод маҳалла” дастури доирасида 2018-2019 йилларда қурилиш, таъмирлаш ва ободонлаштириш ишлари амалга ошириладиган маҳаллалар рўйхатига Қувасой шаҳридаги “Пакана”, “Исфайрамсой”(2018), “Дўстлик”, “Намуна”, Лашкар”, “Қўчқорчи”(2019) маҳалла фуқаролар йиғинлари киритилган.\n“Пакана” МФЙда 738 та хонадонда 3150 нафар аҳоли истиқомат қилади. Дастур доирасида 7 миллиард 771 миллион сўм маблағ ўзлаштириши белгиланган. Бу ҳуддудда 2 та савдо мажмуаси, 1 та тикув цехи, 1 та ҳунармандчилик устахонаси, бўш турган давлат объекти, ер майдонлари негизида микро саноат зонаси ташкил этиш режалаштирилган.\nПаканада 6 сотих ер майдонида тадбиркор Азизбек Пўлатов томонидан енгил типда қурилиш моллари билан савдо қилувчи марказлашган савдо шохобчаси ташкил этилиб, бунга 65 миллион сўм маблағ сарфланди.\nТадбиркор А.Набиев эса ҳуддудда эчкичиликни ривожлантириш ва ишлаб чиқаришни ташкил этиш ташаббуси билан чиқди. Шаҳар ҳокими қарори билан у етакчилик қилаётган “Исфайрам қурилиш садо” МЧЖга металл профил ҳамда гипсокартон ишлаб чиқариш учун ер майдони ажратиб берилди. Демак, яқин кунларда бу ерда микросаноат зонаси иш бошлайди.\nБугун барқ уриб ривожланаётган 1000 туп арча ва 50000 дона турли мавсумий гул кўчатлари Пакананинг ҳуснини оширмоқда.\nКатта йўл бўйида жойлашган 66 та хонадоннинг фасад ва том қисми таъмирланди, энди навбат ичкари кўчаларга, шу тариқа 738 та хонадон таъмирлашга қамраб олинади.\nМазкур обод маҳаллага “Хавфсиз шаҳар” чора-тадбирлари доирасида 100 дона нурдиодли кўча ёритгичлари ўрнатилади. Бугунгача 9 дона қўшимча ёритиш таянчи ўрнатилиб, 15 дона электр тежовчи кўча ёритиш лампалари паканаликлар йўлларини ёритмоқда.\nПакана – Қақир – Ўрикзор автойўлининг 300 метр қисмига ҳамда “Нурли йўл” кўчасининг 400 метр қисмига асфальт тўшама қопланди, – дейди Қувасой шаҳар ҳокимининг қурилиш масалалари бўйича ўринбосари Назиржон Алимов. – 477, 6 миллион сўм сарф этиладиган 2,1 км ички автомобиль йўлларини мукаммал таъмирлаш ишларини 10 июлгача якунлаймиз. Ҳашар йўли билан 3 км йўл эса жорий таъмирланяпти, 1 км бордюр ўрнатилди. 3 км узунликдаги қувурлар ётқизилиб, марказлашган ичимлик суви тармоғига уланганлигини алоҳида айтиб ўтмоқчиман. Пакана – Қақир йўлидага дренаж таъмирланиб, ишга туширилди. “Исфайрамсой” МФЙда ишни 3 км узунликдаги сув тармоғини тортиш билан бошладик. “Обод маҳалла” Давлат дастури доирасида бу ҳуддудда ҳам амалга оширилиши лозим бўлган вазифалар белгиланиб, маҳалла аҳли учун қулайлик ва имкониятлар яратилади.\nМаҳалласи тунлари чароғон, кўчалари обод ва озода бўлиб қолган ҳамюртларимизда ҳам дахлдорлик туйғуси уйғониб, хайрли ишларга ўзлари бош-қош бўлмоқдалар. Ободлик кўнгилдан бошланишини бугун қувасойликлар теран ҳис этадилар.\nХалқ депутатлари вилоят Кенгашининг ўттиз тўртинчи сессияси »


Йил ўқитувчиси танлови – idum.uz\nЙил ўқитувчиси танлови\n🔥458 марта кўрилди\n«Устоз-2021» миллий мукофоти танловида рўйхатдан ўтиш йўриқномаси\nУшбу саҳифада «Устоз-2021» миллий мукофоти танловида рўйхатдан ўтиш йўриқномаси билан батафсил танишиб чиқишингиз мумкин.\nadmin 17.09.2021 Йил ўқитувчиси танлови Фикр билдирилмаган\n«Устоз-2021» танловида иштирок этинг!\nУмумтаълим мактаб ўқитувчилари ўртасида «Устоз-2021» танловига старт берилди.\nadmin 15.09.2021 Йил ўқитувчиси танлови Фикр билдирилмаган\nБу йили ўқитувчилар ўртасида «Устоз 2020» миллий мукофоти қандай ташкиллаштирилади? (видео)\nБугун АОКАда «Устоз-2020» миллий мукофотини ташкиллаштиришга бағишланган матбуот анжумани ўтказилди. Унда Халқ таълими мутасаддилари иштирок этди.\nadmin 23.10.2020 Йил ўқитувчиси танлови 1та фикр билдирилган\n03.06.2017 Йил ўқитувчиси танлови Фикр билдирилмаган\n🔥548 марта кўрилди\n03.03.2017 Йил ўқитувчиси танлови Фикр билдирилмаган\nЎзбекистон Республикаси Халқ таълими вазирининг 2016 йил 21 апрелдаги 99-сонли “Йилнинг энг яхши чет тили ўқитувчиси” кўрик-танловини ташкил этиш тўғрисида”ги буйруғи асосида халқ таълими тизимидаги умумтаълим муассасаларининг инглиз тили ўқитувчилари ўртасида “Йилнинг энг яхши чет тили ўқитувчиси” кўрик-танлови ўтказилишини маълум…\n07.05.2016 Йил ўқитувчиси танлови, Низом Фикр билдирилмаган


Beeline “Эркин мулоқот” ва “Эркин мулоқот+” хизматларинининг амал қилиш муддати узайтирилгани ҳақида хабар беради.\n“Эркин мулоқот” хизматига Қорақалпоғистон республикаси, Андижон, Жиззах, Қашқадарё, Наманган, Самарқанд, Сурхондарё, Фарғона ва Хоразм вилояти абонентлари уланишлари мумкин. Хисобни $1,99 тўлдириб абонентлар тармоқ ичидаги қўнғироқлар учун 500 дақиқа. Ўзбекистон бўйлаб 500 SMS ва 15 кунга 20 Мb интернет-трафикни қўлга киритадилар. Хизматни ёқиш коди *110*230#\n“Эркин мулоқот+” хизматига Қашқадарё ва Сурхондарё вилояти абонентлари уланишлари мумкин. Хисобни $2,99 тўлдириб абонентлар Ўзбекистон бўйлаб чиқиш қўнғироқлари учун 500 дақиқа, Ўзбекистон бўйлаб 500 SMS ва 15 кунга 20 Мб интернет-трафикни қўлга киритадилар. Хизматни ёқиш коди *110*225#\nХизмат “Status”, “Status Online”, “Be-Smart” ва “Клик” тариф режаларидан ташқари аввалдан тўлов тизими абонентлари учун мавжуд. 15 кун мобайнида хизмат қайта ёқтирилса, дақиқалар, SMS ва мегабайтлар миқдори қўшилади ва уларнинг амал қилиш муддати узайтирилади.\nХизматлар 2016 йилнинг 30 ноябр кунига қадар амал қилади. Тафсилотлар https://beeline.uz сайтида.


Қуръон ҳофизи Абдулбосит Абдуссомад телевидение ва радиода Қуръони карим тиловатидан ўқиганида ёш Ториқ отаси сингари Қуръони каримни ёд олишга меҳр қўйган эди. Шу сабабли, ҳали ўрта таълим мактабига қабул қилинмасидан, Қуръон илмини ўрганишга киришди. Абдулбосит Абдуссомаднинг саккиз нафар ўғли бўлиб, уларни Қуръон ҳофизи бўлиб етишишини ўз олдига мақсад қилиб қўйган эди. Шунингдек, фарзандларини қайси соҳадаги илмни эгаллашда ихтиёрини ўзларига бериб, Қуръони каримга эътиборли бўлишни шарт қилди. Бу буюк мақсад сари кенжа ўғил Ториқ отасининг йўлидан боришга интилди.\nТориқ Абдулбосит Абдуссомад 1959 йилда Қоҳира шаҳрида таваллуд топди. Ўрта таълим мактабини тамомлаб, университетда ҳуқуқшунослик йўналишида таҳсилни давом эттирди. Шундан сўнг, Абдуссомад тажвид қоидасини пухта ўрганиш мақсадида Ал-Азҳар университетига қабул қилинди. Унинг фикрига кўра, киши Қуръони каримни ёдлашни бошлаганда, даставвал, машҳур қорилар тиловатларини тинглаб, уни онгига сингдириши, сўнгра, ўзига хос услубни танлаши лозим.\nТориқ Абдулбосит Абдуссомад отаси ёнида юриб, унинг қироатидан таъсирланган ҳолда, етук мураттаб қори бўлиб етишди. Отасидан Қуръон илми ва унинг қоидаларни ўрганди. Аллоҳ таолонинг инояти билан марҳум Шайх Абдулбосит Абдуссомаднинг чиройли овози фарзандига мерос қолди. Бу ҳақда унинг ўзи бундай дейди:\n“Қуръони каримни марҳум отамнинг овози сингари тиловат қилишга қодир эмасман, лекин овозимиз ўхшаши бу Аллоҳнинг марҳаматидир. Отамнинг қироатдаги ва ўзгалар билан суҳбатлашиш услуби менга мерос бўлган”.\nШайх Ториқ Абдулбосит Қуръони карим тиловати бўйича ўтказиладиган тадбир ва Халқаро Қуръони карим мусобақаларида ҳакам сифатида иштирок этиб келади.\nШайх Ториқ Қуръони карим ҳофизи бўлиш киши зиммасига катта масъулиятни юклашини, Қуръони каримни ҳар куни 3-5 порадан такрор қилиш лозимлигини таъкидлайди.\nТориқ Абдулбосит Абдуссомад отасини хотирлаб бундай дейди: “Марҳум отам, мени ва барча ака-укаларимни камтар бўлишга ўргатарди. Ўзи обрў-эътиборли бўлишига қарамай, кишилар ўртасини ажратмасдан, барча билан алоҳида саломлашарди. Падари бузрукворимиз Қуръони карим тиловати одобларига қатъий риоя этиш ва тақволи бўлишни васият қилиб, айтган эдики: “Қуръони карим сизнинг дастурул амалингиз ва бундай хайрли яшаётганингиз сабабчисидир. Шундай экан, доимо уни эъзозланг”.\nМен ва акаларим отам билан бирга кўпгина тадбир ва Қуръон тиловати кечаларида қатнашардик. Кунларнинг бирида Мисрнинг Қино вилоятида 5 минг киши иштирокида ташкил этилган тадбирда отам билан бирга эдик. Шунда мен 18 ёшда эдим. Отам тиловат қилиб берганидан кейин, одамлар отамдан ўғилларидан бири тиловат қилиб беришини илтимос қилди. Шунда отам бизга юзланди. Акамга таклиф қилган эди, у тортиниб, рад қилди. Сўнгра мен тиловат қилишга киришдим. Дастлаб жамоа ҳайбатидан қўрқувга тушган бўлсамда, Аллоҳга таваккул қилдим. “Фотиҳа” сурасини тиловат қилдим, кейин Расулуллоҳга (соллаллоҳу алайҳи ва саллам) саловат айтдим. Бор кучимни йиғиб, 15 дақиқа Қуръони каримдан тиловат қилдим. Отам мамнун бўлиб: “Аллоҳ қалбингни кенг қилсин”, деб дуои хайр қилди.\nҲозирда давлат қонунчилигида ҳуқуқшунос лавозимида фаолият олиб бораётган Шайх Ториқ Абдулбосит Абдуссомад Қуръони карим тиловатини ташлаб қўймасини айтиб, Қуръони карим тажвид ва тиловат қоидаларини устоздан таълим олиш ва унинг одобларига қатъий риоя этиш зарурлигини таъкидлайди.\nДругие материалы в этой категории: « Муборак Мадинаи Мунавварадаги масжидлар\tТавба нажот арқони »


Опубликовано: 01.04.2016 12:15 | Автор: Мехринисо Жўраева | Печать | E-mail\n“Улуғ неъмат – мамлакатимиздаги тинчлик ва осойишталикдан хотиржамликка берилиш, огоҳлик ва сезгирликни йўқотишга мутлақо ҳаққимиз йўқ. Тинчлик ва осойишталикни асраб авайлаш, ҳимоя қилиш фақат муайян соҳа ходимларининг вазифаси, деганлар қатъий янглишади. Бу йўлда барчамиз, бутун халқимиз жипс бўлиб, ҳамжиҳатликда ҳаракат қилишимиз керак. Ўз уйингни ўзинг асра, деган гапда ҳикмат кўп, унинг маъноси кенг. Зеро, тинчлик учун курашиш керак, уни ҳеч ким яратиб бермайди”.\nДунёда иқтисодий танглик, араб дунёсида тўс-тўполонлар давом этаётган бир пайтда юртимиз тинч, осмонимиз мусаффо! Бугунги кунда халқаро муаммога айланган, жаҳон ҳамжамияти бош қотираётган, турли ваҳшийликларни амалга ошириб, нотўғри мафкуралар билан инсонлар онгини заҳарлаётган ва ўзига эргашишга чорлаётган турли экстремистик гуруҳлар борлиги ва унинг хавфли экани ҳаммага маълум. Шундай экан, тинчликни кўз қорачиғидек асраш, лоқайдлик ва бепарволикка барҳам бериш, ҳар қадамда огоҳ бўлиш давр талабидир.\nБундай гуруҳларнинг мақсади муқаддас динимизни ниқоб қилиб, ҳокимиятга эришиш ва мол-дунё тўплашдан иборат, холос. Бу разил мақсадлари йўлида ҳеч нарсадан қайтмасликлари, тирик одамларни, ҳатто бегуноҳ болаларни ҳеч иккиланмай ўлдиришлари, турли қўпорувчилик ҳаракатларини шафқатсизларча амалга оширишлари дунёни ларзага солмоқда.\nМуқаддас ислом динида бундай ваҳшийликларга рухсат берилмаган, албатта.\nҲанафий мазҳабининг йўлбошчиси Имом Абу Ҳанифа раҳимаҳуллоҳ ҳатто баҳслашганда ҳам қаттиқ эҳтиёт бўлишни таъкидлаган эканлар. Ўзларининг ғаразли мақсадлари йўлида қанчадан-қанча инсонларни бесабаб ўлдиришлари қандай эътиқод усулига мос келади?! Аллоҳ Таоло инсонни азиз ва мукаррам қилиб яратган. Ҳатто ўз истагини сўзсиз бажарадиган фаришталарига бир сиқим тупроқдан яратилган одамга сажда қилишларини амр этган. Шу сабабли “Инсон - табиат гултожи” дея улуғланиши бежиз эмас.\nХалқимиз доимо дуога қўл очар экан, биринчи навбатда юртимизга тинчлик,\nхонадонларимизга файзу барака тилаб, яхши ният қилади. Чунки бир кун жанжал чиққан жойдан қирқ кун барака кетиши ҳақидаги ҳикмат бекорга айтилмаган. Шунинг учун ҳам Ватанимизни кўз қорачиғидек асраш, унинг тинчлиги ва барқарорлигини ҳимоя қилиш, салоҳиятини янада юксалтириш бу озод ўлкада яшаётган ҳар бир инсоннинг муқаддас бурчидир.\n4-курс талабаси Мехринисо Жўраева\nБухоро шаҳар Жўйбори Калон аёл-қизлаp